Canllawiau ar orchuddion wyneb | Gower College Swansea\nYn dilyn y datganiad diweddar gan Lywodraeth Cymru, mae’r Coleg wedi penderfynu y bydd yn ofynnol bellach i’r holl staff, myfyrwyr ac ymwelwyr wisgo gorchuddion wyneb.\nBydd hyn yn berthnasol ym mhob ardal gymunol lle mae’n anodd cadw pellter cymdeithasol (e.e. cynteddau, grisiau neu ystafelloedd cyffredin). Bydd hefyd yn berthnasol wrth ddefnyddio bysiau’r Coleg neu fysiau cyhoeddus.\nNi ddisgwylir i orchuddion wyneb gael eu gwisgo yn yr ystafell ddosbarth gan y bydd pob myfyriwr amser llawn mewn grwpiau cyswllt unigol (swigod) a bydd pob myfyriwr rhan-amser yn cadw pellter cymdeithasol.\nEr bod y Coleg yn anelu at ddarparu cyflenwad cyfyngedig o orchuddion y gellir eu hailddefnyddio, anogir myfyrwyr i ddod â’u gorchuddion eu hunain yr wythnos nesaf ar gyfer y rhaglen sefydlu.\nDywedodd y Pennaeth Mark Jones: “Cadw cymuned ein Coleg cyfan yn ddiogel yw’r brif flaenoriaeth i ni ac rydyn ni’n gobeithio eich bod yn deall pam rydyn ni wedi rhoi’r mesurau hyn ar waith.\n“Pan fyddwch chi yn y Coleg, byddwn ni’n gofyn i fyfyrwyr ddilyn yr arweiniad a roddir gan eu tiwtor yn ystod eu dosbarth cyntaf. Byddwn ni hefyd yn disgwyl i chi wybod sut i wisgo gorchuddion wyneb yn ddiogel ac mewn ffordd hylan.\n“Rydyn ni hefyd yn disgwyl y safonau uchaf gan ein myfyrwyr a’n staff o ran goddefgarwch a dealltwriaeth. Rydyn ni’n cofleidio pawb, gan gydnabod anghenion unigol a gallai hyn olygu nad yw rhai unigolion yn gallu gwisgo gorchuddion wyneb tra byddan nhw yn y Coleg.\n“Diolch i chi am eich cydweithrediad ac rydyn ni’n edrych ymlaen at eich croesawu chi i’r Coleg yr wythnos nesaf.”\nEwch i’n tudalen we Covid-19 bwrpasol i gael rhagor o wybodaeth am ail-agor.


Uwch Gymrawd yr Academi Addysg Uwch - Prifysgol Aberystwyth\n01 Gorffennaf 2014\nDyfarnwyd statws Uwch Gymrawd yr Academi Addysg Uwch i Dr Debbie Nash o Athrofa Gwyddorau Biolegol Amgylcheddol a Gwledig Prifysgol Aberystwyth.\nMae Debbie’n Uwch Diwtor a Darlithydd mewn Gwyddor Ceffylau ac Anifeiliaid yn IBERS ac mae’n un o ddwy fenyw yn unig yn y Brifysgol i dderbyn y Dyfarniad. Y gyntaf oedd Alison Pierse, Cydlynydd Celf a Dylunio Addysg Gydol Oes yn yr Ysgol Addysg a Dysgu Gydol Oes.\nMae AAU yn darparu fframwaith proffesiynol y gall darlithwyr addysg uwch ei ddefnyddio i sicrhau cydnabyddiaeth am ymarfer da, proffesiynoldeb a rhagoriaeth addysgu. Ceir nifer o lefelau cynyddol o gydnabyddiaeth y gellir eu cyflawni.\nMae statws Cymrawd gyfwerth â chyflawni statws TAR a chaiff y cwrs TAR ym Mhrifysgol Aberystwyth ei achredu ar gyfer y statws hwn. Cyflawnir statws Uwch Gymrawd drwy wneud cais yn seiliedig ar dystiolaeth sy’n dangos arweinyddiaeth, ac ysbrydoli a chefnogi eraill i ddatblygu eu haddysgu.\nUn gweithgaredd allweddol yng nghais Dr Nash oedd iddi sefydlu’r Colocwiwm ar gyfer Atgenhedlu Ceffylau (CFER).\nCynhadledd undydd yw CFER â’r bwriad o weithredu fel llwyfan i’r diwydiant/ lleygwyr/darlithwyr allu dysgu am ymchwil yn y maes, gan nad oes cyfle gan lawer ohonynt i glywed am y datblygiadau gwyddonol diweddaraf yn enwedig os nad oes ganddynt y modd na’r amser i weld erthyglau mewn cyfnodolion.\nRoedd y digwyddiad yn llwyddiant a threfnwyd cynhadledd arall yn 2011. Yn 2013 cynhwysodd Cymdeithas Gwyddor Anifeiliaid Prydain CFER yn rhan o’i rhaglen flynyddol o gynadleddau ac mae cynlluniau ar y gweill am un arall yn y fformat hwn yn 2015.\nO ran y cais am statws Cymrawd Uwch, llwyddodd Debbie i ddangos sut mae wedi datblygu CFER dros y pedair blynedd diwethaf gan ddenu darlithwyr o brifysgolion a cholegau eraill yn gyson fel rhan o’u cynlluniau Datblygiad Personol Parhaus.\nYn ogystal, roedd yn bwysig dangos sut mae hi’n rhoi damcaniaethau addysgu ar waith mewn darlithoedd, sesiynau ymarferol ac asesiadau a disgrifiodd yn benodol sut mae’n cefnogi ac yn annog datblygiad proffesiynol y myfyrwyr uwchraddedig y mae’n gyfrifol amdanynt.\nDywedodd yr Athro Chris Thomas, Cyfarwyddwr Dros Dro IBERS; “Hoffwn longyfarch Dr Nash ar ei chyflawniad ardderchog. Mae’r dyfarniad yn dangos sut y gall menywod lwyddo ym Mhrifysgol Aberystwyth, a hoffwn annog eraill i sicrhau eu bod yn defnyddio pob ffordd y gallant i ddangos eu talentau niferus a’u llwyddiannau nid yn unig yn Aberystwyth ond yn y gymuned Addysg Uwch ehangach. Fe wnawn ni’n siŵr y caiff llwyddiant Dr Nash ei ddefnyddio i ysbrydoli ei chydweithwyr a myfyrwyr er mwyn iddynt allu ei efelychu.”\nDywedodd Dr Debbie Nash; “Fi yw’r ail berson i gael dyfarniad statws Uwch Gymrawd yr Academi Addysg Uwch ym Mhrifysgol Aberystwyth, ac rwy’n hynod o falch o fy llwyddiant.”


BTEC Electrical Engineering Apprenticeship Level 3 - Coleg Gwent\nBTEC Prentisiaeth Peirianneg Drydanol Lefel 3\nOs ydych yn awyddus i ddatblygu'ch gyrfa yn y maes peirianneg drydanol, dyma'r cwrs delfrydol ar eich cyfer chi. Byddwch yn dysgu'r sgiliau a'r wybodaeth sydd eu hangen arnoch, tra eich bod yn gweithio yn y diwydiant ac yn ennill cyflog wrth ddysgu. Erbyn y diwedd, byddwch wedi cyflawni Diploma NVQ Lefel 3, wedi gwella eich rhagolygon gyrfa a'ch potensial i ennill cyflog uwch.\n...datblygu eich gyrfa yn y maes peirianneg drydanol\n...gwella eich rhagolygon i'r dyfodol a'ch potensial i ennill cyflog uwch\n...eich galluogi i ennill cyflog wrth ichi ddysgu\nWedi ichi gwblhau'r cwrs, rydym yn disgwyl ichi fod â'r gallu i ymgymryd â'ch rôl peirianneg drydanol yn hyderus ac i safon y Diwydiant.\nI fod yn gymwys i'r cwrs hwn, rhaid ichi fod yn gyflogedig yn y diwydiant peirianneg drydanol, yn cael eich talu yn ôl yr isafswm cyflog prentisiaeth cenedlaethol ac yn meddu ar Gytundeb Cyflogaeth. Fel Prentis, bydd angen ichi fynychu'r coleg ar sail cynllun rhyddhau un diwrnod / rhyddhau bloc, ac mae disgwyl ichi ymrwymo'n llawn i fynychu yn ogystal â pharchu eraill, bod yn frwd am y pwnc a bod yn hunan-gymhellol. Mae'n ofynnol hefyd bod eich cyflogwr yn bodloni archwiliad cefndir Iechyd a Diogelwch.\nMae ein Prentisiaeth Peirianneg Drydanol wedi ei hariannu'n rhannol gan Gronfa Gymdeithasol Ewrop drwy Lywodraeth Cymru.\nBle alla i astudio BTEC Prentisiaeth Peirianneg Drydanol Lefel 3?


Rhodd bywyd rhwng dwy chwaer - BBC Cymru Fyw\nRhodd bywyd rhwng dwy chwaer\nFfynhonnell y llun, Delyth Jones\nPan glywodd Sharon Jones fod angen aren newydd ar ei chwaer iau, Delyth, wnaeth hi ddim meddwl ddwywaith cyn cynnig trawsblannu un o'i harennau ei hun.\nMae'r ddwy chwaer bellach yn gwella o lawdriniaeth sydd wedi trawsnewid bywyd Delyth a ddaeth yn agos at golli ei bywyd wedi i'w harennau fethu bron i ddwy flynedd yn ôl.\nBu Cymru Fyw yn sgwrsio gyda'r ddwy chwaer sy'n wreiddiol o Fangor ond bellach yn byw 150 milltir ar wahân - Delyth yn Llanfairpwll ym Môn a Sharon yn Merthyr Tudful - am y cwlwm newydd sydd rhyngddyn nhw.\n"Mi gynigiodd Sharon cyn gynted ag y clywodd hi," meddai Delyth, sy'n 41 am rodd ei chwaer sydd dair blynedd yn hŷn na hi.\n"Do'n i ddim yn coelio ei bod hi wedi gwneud y ffasiwn beth. O'n i'n gwerthfawrogi gymaint be oedd hyn yn mynd i feddwl i fi ond i ryw raddau do'n i ddim yn sylweddoli faint o wahaniaeth fydde fo'n ei wneud i fi - dim tan ar ôl y llawdriniaeth."\nDechreuodd problemau iechyd Delyth pan wnaeth haint dŵr achosi gwenwyn gwaed, sepsis, gan arwain at gyflwr prin ond difrifol o'r enw DIC (disseminated intravascular coagulation) sef clotio yn yr arennau sy'n golygu eu bod nhw'n stopio gweithio.\nAr ôl i ambiwlans fynd â hi i'r ysbyty ar frys, dechreuodd ei thraed a'i dwylo droi'n ddu ac fe ymddangosodd brech dros ei chorff i gyd.\nRhoddwyd cyffuriau gwrth fiotig cryf i Delyth i drin yr haint a dywedwyd wrthi bod angen iddi gael dialysis yn syth.\nOni bai iddi gael ei thrin fe fyddai ei holl organau wedi bod mewn perygl o fethu.\n"Mi roeddan nhw'n deud wrtha' i wedyn nad oedd ganddyn nhw lawer o ffydd y baswn i'n dod drwyddi," meddai Delyth sy'n fam i Chloe.\n"Daeth fy chwaer i fyny o Merthyr ac mi ddudodd hi'n syth, reit, geith hi'n aren i.\n"Wedyn o fanna 'mlaen dyma hi wedyn yn cysylltu efo'r nyrs transplant yn Ysbyty Gwynedd a chael profion seicolegol, heb sôn am y profion iechyd ei hunain i weld os oedd hi'n match.\n"Ddaru hynna' gymryd yn agos at flwyddyn - yr holl betha' roedd rhaid iddi hi fynd drwyddyn nhw i weld os oedd hi'n mynd i allu byw hefo un aren a'r holl brofion eraill."\nTreuliodd Delyth 18 mis yn cael triniaeth dialysis tra roedd Sharon yn cael profion i weld a oedd ei harennau'n addas i'w trawsblannu.\n"Mae 'di gwneud gwahaniaeth mawr yn syth.\n"Ro'n i'n cael symptoma' ofnadwy, yn ystod y dydd - chronic fatigue a bob man yn brifo drostaf fel pan rydach chi'n cael ffliw drwg - felna oedd hi mwy neu lai drwy'r adeg," ychwanegodd.\nMae'r hyn wnaeth ei chwaer ym werth y byd i Delyth, ond ddim yn benderfyniad i'w wneud ar chwarae bach, meddai.\n"Mae o'n benderfyniad mawr i unrhyw un ei wneud, ond iddi ei wneud o mor sydyn. Ro'n i'n poeni i ryw raddau; oedd hi wedi meddwl hyn trwadd yn iawn?\n"Ond dydw i ddim yn synnu o ran y teip o berson ydi Sharon. Mae hi'n berson ffeind.\n"Da ni wastad di bod reit agos. Mi rydan ni'n debyg - roeddan nhw'n aml yn deud bod ni'n edrych fel efeilliaid er bod tair blynedd rhyngon ni - ond mae o'n bendant wedi'n gwneud ni'n agosach - mae na fond gwahanol rhyngon ni rŵan."\nOnd mae 'na sgil effaith annisgwyl wedi bod meddai Delyth - mae hi wedi troi o fod yn rhywun sy'n licio bwyd sawrus i fod yn ysu am fwyta fferins - un o wendidau Sharon hefyd. Ac mae hi'n beio aren ei chwaer am ei dant melys newydd!\n"Dwi'n damio hi am hynny!" meddai.\n"Dwi 'di sylwi ers cael yr aren a dod adra o'r ysbyty mod i'n chwilio am rwbeth melys o hyd, a dim jyst petha fel siocled ond swîts - y licrish coch 'na efo peth gwyn yn y canol!"\nA lle roedd hi cynt wrth ei bodd gyda chig oen, fedrith hi ddim meddwl am ei fwyta rŵan - yn union fel Sharon.\n"Maen nhw'n dweud ei fod reit gyffredin efo pobl sy 'di cael heart transplant - eu bod nhw'n cymryd rhai agweddau o'r donor sy' 'di pasio - ond does na ddim gymaint o sôn am hynny efo pobl sy' 'di cael aren newydd - ond dwi'n berffaith saff mai dyna ydio," meddai Delyth.\nBydd Delyth i ffwrdd o'i gwaith fel swyddog prawf yn Llys y Goron Caernarfon am gyfnod eto er mwyn gwella yn iawn.\n"Mae Sharon 'di rhoi fyny rwbath mawr iawn i fi, felly dwisho edrych ar ei ôl o a gneud yn saff mod i'n holliach i fynd yn ôl yn iawn," meddai.\n"Mi wnes i ddweud yn syth bin, cyn gynted ac y gwnes i glywad mai'r cwbl oedd hi'n gallu ei gael er mwyn bod yn well oedd cael y llawdriniaeth.\n"Wnes i ddim hyd yn oed meddwl a deud y gwir - nes i jyst deud, ia, dora fi ymlaen i weld os fedra i fod yn match," meddai Sharon sy'n gweithio i Capital Radio yng Nghaerdydd yn gwerthu hysbysebion.\nAr ôl gwneud y penderfyniad yn syth a threulio'n agos at flwyddyn yn cael bob math o brofion doedd Sharon ddim yn synnu bod ei haren yn gweddu'n dda i gorff Delyth.\nMeddai: "Tasach chi'n gweld y ddwy ohonan ni, 'dan ni'n edrych yr un peth a 'da ni reit debyg mewn bob math o bethau so oedd o bach yn obvious mai fi fysa'r match gora'.\n"'Da ni o hyd di bod reit agos, mae 'na bron i bedair blynedd rhyngddon ni a 'da ni o hyd di bod yn dipyn o fêts, a 'da ni'n debyg hefyd."\nBywyd heb dialysis\nMae hithau i ffwrdd o'i gwaith am o leiaf tri mis hefyd ac yn "cymryd un dydd ar y tro" er mwyn gwella.\n"Mae'n wahanol i Delyth, roedd hi'n sâl ac yn cael gwneud ei hun yn well, lle ro'n i'n hollol iach ac yn gwneud fy hun yn sâl," meddai.\n"Ond mae o werth o'n diwadd achos mae Delyth wedi mynd o fywyd lle roedd hi'n gorfod mynd i dialysis dair gwaith yr wsos i fod yn rhydd o hynny.\n"Mai'n gorfod cymryd tabledi bob dydd, ond o leia' dydi hi ddim yn gorfod mynd i'r uned ac ista am oriau ar y peiriannau."\nRoedd y llawdriniaeth i dynnu aren Sharon yn cymryd tua phedair awr gyda Delyth yn mynd i'r theatr yn syth ar ei hôl am lawdriniaeth ddwy awr i dderbyn yr aren.\nWnaeth hi feddwl am y goblygiadau i'w iechyd ei hun yn y dyfodol?\n"Ma' nhw'n mynd drwy bob dim felly efo ti ond a deud y gwir nes i ddim meddwl - dwi o hyd di bod yn hogan reit iach ... os dwi'n cael ryw fath o salwch, dwi'n dod drosta fo reit sydyn.\n"Mae gynna' i agwedd 'get up and go' mewn bywyd - 'sgynna' i ddim amser i fod yn sâl!\n"Ond mi fyddan 'nhw'n checio arna i bob blwyddyn i wneud yn siŵr fod bob dim yn iawn ac os fysa rhywbeth yn digwydd i fi, mi fysan nhw'n fy rhoi i ar y rhestr yn syth bin i gael trawsblaniad yn y dyfodol."\nYr unig effaith meddai Sharon ydy bod yn rhaid iddi fod yn fwy gofalus gyda phethau fel tabledi lladd poen ac alcohol a cheisio byw bywyd iach gan fod yr un aren sydd ganddi ar ôl yn gorfod gweithio'n galetach.\nMae'r holl brofiad wedi gwneud i Sharon edrych ar fywyd yn wahanol ac mae ganddi agwedd bositif iawn ar fywyd.\nMeddai: "Ti jyst yn goro meddwl reit, un 'go' sy' gynnai yn y lle 'ma, rhaid iti neud be' bynnag fedri di ohono fo.\n"Os tisho mynd i neud rwbath dos i neud o a phaid a phoeni.\n"Nid gwneud pres ydi bob dim, mae isio byw bywyd hefyd, hyd yn oed os wyt ti jyst yn mynd am bicnic fyny'r lôn efo'r ci a dy bartner - dos i enjoio dy hun achos fedri di gael dy gymryd o'r lle 'ma mor sydyn."\nY drefn o roi organnau\nDaily Post: Stori Delyth a Sharon


Astudiaethau achos | Sectorau | WRAP\nOddi ar ein hyfforddiant, gallaf weld y newidiadau positif yn y sgyrsiau y mae’r tîm (a finnau) yn eu cael gyda phobl. Gallaf weld gwahaniaeth o fewn y tîm hefyd ac yn y ffordd y byddwn yn ymdrin â materion tîm ac yn mynd ati i ddelio ag achosion anodd.\nCaroline Davies, Rheolwr Prosiect Shine, Cymdeithas Tai Taf\nRydym yn gweithio gyda theuluoedd, cymunedau, busnesau, cyfiawnder troseddol a’r sectorau addysg\nCyfiawnder Adferol mewn Gwaith Ieuenctid\nCyn gweithio i Bartneriaeth Gweithredu Adferol Cymru, roedd Vince yn gweithio gyda Gwasanaeth Troseddau Ieuenctid Caerdydd. Gofynnwyd yn aml iddo hwyluso cyfarfodydd cyfiawnder adferol yn rhan o Benderfyniadau y Tu Allan i’r Llys sy’n ymwneud â phobl ifanc.\nCyfryngu Cymheiriaid mewn Ysgolion\nYn ddiweddar cwblhaodd Vince hyfforddiant cyfryngu cymheiriaid gydag un o’r ysgolion cynradd y mae Partneriaeth Gweithredu Adferol Cymru yn gweithio gyda nhw.\nMae Partneriaeth DARFA (Dulliau Teulu Adferol Cam-drin Domestig) yn gonsortiwm o dri sefydliad aml-sector sy’n ymrwymedig i wneud bywydau teuluoedd yn fwy diogel.\nO fis Mawrth 2015 hyd fis Mawrth 2016 cyflawnodd y Consortiwm y rhaglen Dewisiadau ar gyfer Newid gyda Thîm Integredig Cymorth i Deuluoedd o fewn y Gwasanaethau Cymdeithasol yng Nghaerdydd a Bro Morgannwg.\nMae Dewisiadau ar gyfer Newid yn wasanaeth sy’n seiliedig ar dystiolaeth ar gyfer teuluoedd cyfan sy’n profi camdriniaeth ddomestig. Mae’n defnyddio egwyddorion a dulliau adferol ymatebol yn fethodoleg drosfwaol. Y nod gyffredinol yw adeiladu, cynnal ac atgyweirio perthnasoedd o fewn teuluoedd a gyda’u cefnogwyr. Gallai hyn, weithiau, olygu helpu i hwyluso gwahaniad cyfeillgar a diogel y rhieni / gofalwyr er lles pawb. Y nod yn y pen draw yw torri’r cylch o gam-drin domestig o fewn teuluoedd a rhwng cenedlaethau a chymunedau.\nMae Dewisiadau ar gyfer Newid wedi profi ei fod yn cynnig proses resymol, dystiolaeth-seiliedig, ddiogel sy’n dwyn ynghyd fanteision cydnabyddedig gweithredu adferol, gwaith teuluol systemig, ac ymyriadau cynnar.\nYn gynharach eleni, gofynnwyd i Bartneriaeth Gweithredu Adferol Cymru hwyluso proses adferol ar gyfer anghydfod cymunedol.\nY ffordd fwyaf effeithiol a chynaliadwy i blannu dull adferol yw ymrwymo iddo o ran strategaeth, polisi a gweithred. Nid rhywbeth a wnawn yw Gweithredu Adferol – mae’n bopeth a wnawn. Mae’r agwedd tymor hir yma rhwng yr holl gyfranogwyr yn cynnig manteision gwirioneddol i’w mwynhau’n gyson dros amser.\nWeithiau, yn hytrach na helpu busnes neu sefydliad, bydd grŵp cymunedol neu grŵp traws-sefydliadol yn gofyn am gymorth. Mae cymaint o angen am rai rhaglenni nes bod cymunedau eu hunain yn gofyn amdanynt neu mae’r rhaglenni yn berthnasol neu’n bwysig ar draws ystod o unigolion, grwpiau a sefydliadau.


Ydi'r pwer niwclear yn anochel?\nRon i'n gwrando ar Prif Weinidog, Tony Blair yn siarad ar y Newyddion heno. Fel arfer, dw i'n troi'r teledu i ffwrdd os byth Blair arno fe - ond heddiw, ron i eisiau gwybod beth oedd ei ymateb i'r sylwadau'r Barnwr, Mr Ustus Sullivan ar ymgynghoriad y Llywodraeth ar ffodd ymlaen i bwer nuclear. Roedd y Barnwr wedi disgrifio y gynghoriad fel "proses annheg" ac "yn gamarweiniol". Roedd y sylwadau yn ergyd enfawr i'r cynlliniau y Llywodraeth. Nawr, bydd rhaid i'r Llywodraeth cynnal ymgyngoriad newydd.\nOnd yr ymateb Tony Blair? Dim problem! Dim ond cwestiwn o broses ydi e. Fydd dim newid yn yr amserlen na'r cynlliniau y Llywodraeth o gwbl. Dim ots yr hyn mae Mr Ustus Sullivan yn ei ddweud. Dim ots yr hyn mae'r pobl Brydain yn meddwl. Bydd rhaid i ni gael gorsafoedd niwclear newydd - a dyna diwedd y dadl, yn ol Tony Blair. Yn anffodus, mae posibilrwdd bod y Prif Weinidog yn gywir y tro 'ma.\nDrwgdybiaeth ydi fy nheimlad tuag at pwer niwclear - ble mae'r wastraff niwclear yn mynd. Ac roeddwn i'n teimlo fel na tuag at LNG yn Sir Benfro hefyd. Ond dw i wedi derbyn does dim opsiwn heb gael LNG ac mae'n edrych mwy debygol bob dydd bydd pwer niwclear yn anochel hefyd. Bydd neb yn barod i dderbyn y goleadau yn mynd allan. Maen amlwg bod Tony Blair wedi penderfynnu yn barod beth bynnag.\nposted by Glyn Davies at 1:50 PM


Beth yw Rheoliadau Mynediad Cerbydau Trefol (UVARs)?\nRheolau ydyn nhw ar gyfer traffig sy'n dod i mewn i ddinasoedd. Gellir eu gweld hefyd fel rheoliadau, cyfyngiadau neu waharddiadau. Fe'u gweithredir i wella'r dref neu'r ddinas mewn sawl ffordd, gweler "Pam Rheoliadau Mynediad Trefol".\nMae tri phrif fath o gynllun, gydag allyriadau, costau neu eraill (gweler ein trosolwg tudalen). Mae yna hefyd gynlluniau cyfunol, er enghraifft lle mae'n rhaid i gerbydau dalu a bodloni safonau allyriadau; neu rhoddir trwyddedau dim ond os bodlonir safonau allyriadau.\nPa fath o Reoliadau Mynediad Cerbydau Trefol sydd?\nGallwch weld isod y prif fathau o gynlluniau:\nParthau Allyriadau Isel (LEZ)\nMae'r rhan fwyaf yn seiliedig ar ardal; mae rhai yn strydoedd penodol, weithiau'n draffyrdd\nGall fod yn Sticer, Camera, neu weithiau â llaw heb Sticker\nGall effeithio ar wahanol fathau o gerbydau, weithiau mathau o deithiau (ee dosbarthu)\nCynlluniau Tollau Trefol / Codi Tâl Tagfeydd (CS)\nFel arfer yn seiliedig ar ardal, ond rhai strydoedd / pontydd unigol, neu rai sy'n seiliedig ar bwyntiau\nCamera a orfodir, lle mae angen i chi dalu ymlaen llaw (weithiau hyd at ddiwedd y dydd), ar-lein, dros y ffôn neu weithiau'n drawsblannu neu drwy fwth talu wrth fynedfa'r ffordd / bont\nCynlluniau Llygredd Aer Brys\nYn cwmpasu ardal benodol, bwrdeistref gyfan neu ranbarth\nNaill ai ar lygredd aer a ragwelir, neu ar ôl nifer penodol o ddyddiau gyda llygredd uchel\nParthau Dim Allyriadau (ZEZ) yn cynyddu mewn niferoedd\nEi gwneud yn ofynnol i gerbydau ddefnyddio cerbydau trydan neu hydrogen batri, yn ogystal â chylchoedd a thraed. Mae rhai yn caniatáu plwg mewn cerbydau hybrid. Gall rhai ZEZs fod yn ddi-draffig, neu ardaloedd mwy i gerddwyr / beicwyr\nRheoliadau Mynediad Eraill gall fod yn niferus ac amrywiol\nParthau Traffig Cyfyngedig, lle caniateir cerbydau penodol yn unig, sy'n aml yn gofyn am drwyddedau\nTrwy waharddiadau traffig, yn aml ar gyfer cerbydau trwm\nCyfyngiadau ar gerbydau o bwysau penodol, mathau o gerbydau neu deithiau\nGofynion ar gyfer cerbydau penodol (ee drychau adain ddiogelwch)\nFfenestri mynediad / amser dosbarthu (weithiau gyda gofynion trwydded)\nCynlluniau Parcio Cydgysylltiedig a pharthau i gerddwyr (fel arfer nid yw'r rhain ar y wefan urbanaccessregulations.eu, er bod rhai o'r rhai mwyaf)\nMae 'superblocks', lle mae traffig, ac yn enwedig traffig trwodd, yn cael ei leihau gan fynediad i drwyddedau a systemau unffordd\nCynlluniau Cyfun yn cynyddu\nEr enghraifft cynlluniau sy'n cyfuno gofynion allyriadau â gofynion trwyddedau, costau / caniatâd parcio, ffenestri cludo, tollau,…\nRheoliadau / Cyfyngiadau Llai yn niferus\nMae gan lawer o drefi bach barthau i gerddwyr yng nghanol trefi (siopa / hanesyddol), strydoedd unigol nad ydynt / na allant gymryd rhai cerbydau, ardaloedd tawelu traffig fel 'parthau cartref' neu strydoedd / ardaloedd 20 kph. Hysbysir llawer o'r cyfyngiadau hyn trwy arwydd ffordd yn unig, y mae angen ufuddhau iddo.\nYn gynyddol rheoliadau lleol fel 'strydoedd ysgol' lle mae stryd neu ran o stryd y tu allan i ysgol (neu ardal sensitif arall), sydd yn ystod dechrau a diwedd y diwrnod ysgol wedi'i chadw ar gyfer cerddwyr / beicwyr a'r rhan fwyaf o draffig cerbydau.\nO dan rai diffiniadau, fel y Prosiect ReVeAL 2020 Horizon yr UE ar UVARs , Diffinnir Ymyriadau Gofodol hefyd fel UVARs. Ymyriadau Gofodol yw lle mae newidiadau yng nghynllun y ffordd yn atal cerbydau rhag cyrchu rhannau o'r rhwydwaith ffyrdd. Er enghraifft, gellir cyfuno ffyrdd unffordd i stopio traffig mewn ardal. Gallai hyn fod trwy bolardiau, strydoedd unffordd, cilfachau parcio yn dod yn barciau hamdden ac ati. Gellir defnyddio'r rhain i gyd-fynd, neu yn lle UVARs 'traddodiadol'. Yn gyffredinol, nid yw'r wefan hon yn cynnwys Ymyriadau Gofodol.\nI gael rhagor o wybodaeth ar y prif fathau gwahanol, gweler ein tudalennau cefndir ar:\nMae yna hefyd Barthau Dim Allyriadau cynyddol\nyn aml fel cam diweddarach o Barthau Allyriadau Isel cyfredol\nRhoddir gwybodaeth lawn am bob dinas ar ein tudalennau dinas llawn. Gallwch ddod o hyd i'r rhain drwy'r chwiliad dinas ar y rhan fwyaf o dudalennau, Y Cynlluniau yn ôl Gwlad tudalennau neu ein map.\nOs ydych chi'n cynllunio taith neu daith o amgylch Ewrop, ein cynllunydd llwybrau Gall helpu i nodi pa ddinasoedd sydd â rheoliadau mynediad cerbydau trefol.\nMae gorgyffwrdd mawr ar y math o effeithiau sydd gan wahanol UVAR. Gall y rhai sydd wedi'u hanelu at ddatrys problemau tagfeydd traffig, megis tollau ffyrdd, parthau traffig cyfyngedig, cynlluniau trwyddedau, parcio dan reolaeth, gael effeithiau cadarnhaol ar yr holl faterion y gallai rhywun fod eisiau defnyddio UVARs ar eu cyfer, fel:\nLleihau tagfeydd traffig\nCadwraeth tirwedd drefol (canol trefi hanesyddol)\nBydd y gostyngiad mewn traffig, ac felly'r traffig tagfeydd trwm-dechrau trwm ac allyriadau trwm, hefyd yn cael budd cadarnhaol ar sawl agwedd arall.\nGall y rhan fwyaf o barthau allyrru 'safonol' gael eu heffaith yn bennaf ar ansawdd yr aer, wrth i'r cerbydau gael eu disodli yn hytrach na newid y modd o deithio. Gall parthau allyriadau isel cyfunol gael effeithiau ehangach, a gall Parthau Dim Allyriadau effeithio ar agweddau sŵn a hinsawdd.\nI gael rhagor o wybodaeth am wahanol effeithiau gwahanol gynlluniau, gweler ein tudalennau effaith ar gyfer Parthau Allyriadau Isel, tollau ffyrdd trefol a rheoliadau mynediad cerbydau trefol eraill.\nOs ydych chi'n ddinas neu'n awdurdod cyhoeddus arall\nEfallai yr hoffech edrych ar ein Awdurdod Cyhoeddus dudalen.


BBC: ystyried symud mwy o staff ac adnoddau y tu hwnt i Lundain – Golwg360\n17 Medi 2018 am 11:57 Diweddarwyd am 12:09\nMae’r BBC yn bwriadu symud mwy o’i staff ac adnoddau y tu hwnt i Lundain, yn ôl y Cyfarwyddwr Cyffredinol.\nMae disgwyl i’r Arglwydd Tony Hall son am yr heriau sy’n wynebu’r BBC a darlledu cyhoeddus mewn araith i’r Gymdeithas Deledu Frenhinol (RTS) ddydd Mawrth.\nFe fydd yn awgrymu pa gamau sydd angen i’r BBC eu cymryd yn wyneb pwysau sylweddol gan wasanaethau fel Netflix ac Amazon, a’r her o fynd i’r afael a newyddion ffug.\nUn o’r newidiadau sy’n cael eu hystyried gan y gorfforaeth yw adleoli adnoddau y tu allan i Lundain er mwyn creu presenoldeb ehangach yn Lloegr a thu hwnt.\nFe fydd yn dweud: “Er gwaetha’r heriau, mae gen i hyder aruthrol yn y BBC a’i dyfodol. Ry’n ni’n gwybod y gallwn ni wneud mwy dros Brydain.\n“Buddsoddi mewn cynnwys sy’n cefnogi’r economi greadigol. Gwasanaethau ar-lein heb eu hail. Mwy ar gyfer plant a phobl ifanc. Ymddiriedaeth a chywirdeb mewn newyddion. Mwy y tu allan i Lundain.”\nFe gyhoeddodd y BBC yn 2004 ei bod yn symud rhannau helaeth o’i gwasanaeth i Salford a dywed Tony Hall ei fod yn awyddus i adeiladu ar y gwersi o ddatganoli’r gorfforaeth. Y gobaith yw y bydd yn rhoi hwb economaidd, meddai.


Rydych chi yma: Hafan / Blog / Diwrnod Gweithredu Gofalwyr Ifanc\nMawrth 16eg, 2022\nGweithredu ar Unigrwydd\nMae’n Ddiwrnod Gweithredu Gofalwyr Ifanc ar 16eg Mawrth.\nMae 1 o bob 12 o blant ac oedolion ifanc yn dod yn Ofalwr Ifanc ar ryw adeg yn ystod plentyndod.\nMae yna lawer o arwyr ifanc, di-glod yn eich cymdogaeth sy’n ysbrydoli, yn garedig ac yn anhunanol.\nMae Diwrnod Gweithredu Gofalwyr Ifanc yn ddigwyddiad blynyddol, a drefnir bob blwyddyn gan Ymddiriedolaeth y Gofalwyr i godi ymwybyddiaeth o ofalwyr plant ac oedolion ifanc.\nMae’n amlygu’r pwysau a’r heriau y maent yn eu hwynebu, ynghyd â’r cyfraniad anhygoel y maent yn ei wneud drwy ofalu am aelodau eu teulu a’u ffrindiau. Dyma rai enghreifftiau o’r hyn y maent yn ei wneud fel gofalwyr ifanc:\nSiarad â rhiant / brawd neu chwaer trallodus a’u helpu i gyfathrebu;\nHelpu rhieni / brawd neu chwaer i godi o’r gwely a gwisgo;\nCasglu presgripsiynau a rhoi meddyginiaeth;\nRheoli cyllideb y teulu;\nCoginio, gwaith tŷ a siopa – i enwi dim ond rhai.\nMae hefyd yn ddiwrnod i alw am fwy o weithredu i gefnogi gofalwyr ifanc ac oedolion ifanc a rhoi’r ychydig ychwanegol o help sydd ei angen arnynt i fyw bywydau llawn ac iach.\nBuom yn siarad â gofalwyr ifanc ac oedolion ifanc sy’n gofalu i ofyn iddynt beth yn eu barn nhw ddylai fod yn thema ar gyfer Diwrnod Gweithredu Gofalwyr Ifanc 2022, ac roedd hyn i gyd yn ymwneud â sicrhau camau gweithredu i helpu i fynd i’r afael â’r unigedd y maent yn ei brofi fel gofalwyr ifanc ac oedolion ifanc.\nAmlygwyd sut y gall cael y gefnogaeth gywir – megis seibiannau byr rheolaidd o ofalu – fod yn fuddiol iawn, gan roi gwell cyfle iddynt lwyddo ym mhob rhan o’u bywydau.\nRydym hefyd am ddathlu’r holl arfer da sy’n digwydd i ddarparu mynediad at gymorth a gwasanaethau sy’n helpu i atal arwahanrwydd ymhlith gofalwyr ifanc ac oedolion ifanc. Yma yng Ngogledd Cymru rydym yn cydnabod ein gofalwyr ifanc anhygoel gyda darparu cerdyn adnabod Gofalwyr Ifanc!\nCerdyn adnabod fel bod athrawon, gweithwyr iechyd proffesiynol a manwerthwyr yn gwybod am eu cyfrifoldebau hanfodol a hanfodol. Datblygwyd y Cerdyn Adnabod Gofalwyr Ifanc i nodi a chodi ymwybyddiaeth o ofalwyr ifanc yn ogystal â darparu cydnabyddiaeth o’u rôl ofalu bwysig ac anweledig yn aml.\nNod y fenter genedlaethol, a gefnogir gan Ymddiriedolaeth Gofalwyr Cymru, yw helpu gofalwyr ifanc, 18 oed ac iau, i gael mynediad at y cymorth cywir ar yr amser cywir; felly er enghraifft, pe bai athro, meddyg neu fferyllydd yn adnabod gofalwr ifanc gan ddefnyddio ei ddull adnabod, byddent yn gwybod beth yw’r ffordd orau o gefnogi’r gofalwr ifanc hwnnw.\nOs ydych yn ofalwr ifanc neu’n oedolyn ifanc sy’n gofalu, neu’n gwybod am rywun sydd, i gael rhagor o wybodaeth am sut i gael eich cerdyn adnabod Gofalwyr Ifanc neu i ddod o hyd i wasanaethau gofalwyr ifanc yn eich ardal chi, ewch i\nEsiampl o’r Cerdyn Adnabod Gofalwyr Ifanc


Craffu Ariannol | Pigion\nCyllideb Atodol Gyntaf Llywodraeth Cymru 2017-18\nBydd y Cynulliad yn trafod Cyllideb Atodol Gyntaf Llywodraeth Cymru ar gyfer 2017-18 yn y Cyfarfod Llawn ar 18 Gorffennaf. Mae’r erthygl hon yn rhoi gwybodaeth gefndirol am y gyllideb atodol a gwaith Pwyllgor Cyllid y Cynulliad i graffu ar y dyraniadau a geir ynddi.\nClywodd y Pwyllgor Cyllid dystiolaeth lafar gan Ysgrifennydd y Cabinet dros Gyllid a Llywodraeth Leol am y newidiadau yn y gyllideb atodol, ac mae wedi cyhoeddi adroddiad a osodwyd gerbron y Cynulliad ar 14 Gorffennaf.\nBusnes y Cynulliad, Cyllid\tCraffu Ariannol, Cyllideb, Cyllideb Atodol Gyntaf 2017-18, Cyllideb llywodraeth Cymru, Inffograffeg\nMarch 3, 2017 siandavies414\nGosodwyd ail gyllideb atodol 2016-17 gan Mark Drakeford AC, Ysgrifennydd y Cabinet dros Gyllid a Llywodraeth Leol, ar 7 Chwefror 2017. Yn ogystal, cyflwynwyd nodyn esboniadol a thablau yn dangos y dyraniadau i’r adrannau. Mae’r gyllideb atodol hon yn diwygio’r gyllideb atodol gyntaf ar gyfer 2016-17, a gymeradwywyd gan y Cynulliad Cenedlaethol ym mis Gorffennaf 2016. Mae Pwyllgor Cyllid wedi cyhoeddi ei adroddiad Craffu ar Ail Gyllideb Atodol Llywodraeth Cymru 2016-2017 ar 2 Mawrth.\nJuly 8, 2016 doucht\nCyllideb Atodol Cyntaf 2016-17: Prif ffigurau a chraffu’r Pwyllgor Cyllid\n08 Gorffennaf 2016\nErthygl gan Gareth Thomas a David Millett, Gwasanaeth Ymchwil Cynulliad Cenedlaethol Cymru\nBydd y Cynulliad yn trafod Cyllideb Atodol Gyntaf Llywodraeth Cymru ar gyfer 2016-17 yn y Cyfarfod Llawn ar 12 Gorffennaf. Mae’r erthygl hon yn rhoi gwybodaeth gefndirol am y gyllideb atodol a gwaith Pwyllgor Cyllid y Cynulliad i graffu ar y dyraniadau a geir ynddi. Clywodd y Pwyllgor Cyllid dystiolaeth lafar gan Ysgrifennydd y Cabinet dros Gyllid a Llywodraeth Leol am y newidiadau yn y gyllideb atodol, ac mae wedi cyhoeddi adroddiad sy’n cynnwys argymhellion i Ysgrifennydd y Cabinet.\nCyllideb Atodol Gyntaf 2016-17\nPrif bwrpas y gyllideb atodol yw ailstrwythuro er mwyn adlewyrchu’r newidiadau ym mhortffolios Gweinidogion Llywodraeth newydd Cymru. Mae’r erthygl a gyhoeddwyd gennym ar y blog ym mis Mehefin 2016 yn nodi manylion y dyraniadau ychwanegol a wnaed yn y gyllideb atodol.\nGosodwyd y gyllideb atodol gan Mark Drakeford AC, Ysgrifennydd y Cabinet dros Gyllid a Llywodraeth Leol, ar 21 Mehefin 2016. Yn ogystal, cyflwynwyd nodyn esboniadol a thablau yn dangos y dyraniadau i’r adrannau. Mae’r ffeithlun a’r siart cylch isod yn nodi prif ffigurau’r gyllideb atodol.\nFfynhonnell: Cyfrifiadau’r Gwasanaeth Ymchwil o Gyllideb Atodol Gyntaf Llywodraeth Cymru 2016-17\nAdroddiad y Pwyllgor Cyllid yn craffu ar y gyllideb atodol\nClywodd y Pwyllgor Cyllid dystiolaeth gan Ysgrifennydd y Cabinet ar 28 Mehefin, ac roedd yn fodlon ar y cyfan ar y cynigion yn y gyllideb atodol. Gwnaeth bedwar argymhelliad i Lywodraeth Cymru yn ei adroddiad. Mae’r rhain wedi’u seilio ar y prif feysydd a drafodwyd gydag Ysgrifennydd y Cabinet ac maent yn cwmpasu’r meysydd a ganlyn:\nCostau’r etholiad: Roedd y £7.7 miliwn a ddyrannwyd i dalu am gost etholiad y Cynulliad ym mis Mai 2016 yn is na chostau’r etholiad blaenorol a gynhaliwyd yn 2011, yn rhannol am fod costau etholiadau Comisiynwyr yr Heddlu a Throseddu, a gynhaliwyd ar yr un diwrnod, wedi’u rhannu â Swyddfa Gartref Llywodraeth y DU. Argymhellodd y Pwyllgor y dylai Llywodraeth Cymru barhau i fanteisio ar gyfleoedd o’r fath i leihau’r gost o gynnal etholiadau i drethdalwyr.\nArdal Fenter Glannau Port Talbot: Nododd y Pwyllgor fod £1.5 miliwn wedi’i ddyrannu yn y gyllideb i gynllun rhyddhad ardrethi busnes yn Ardal Fenter Glannau Port Talbot. Fodd bynnag, argymhellodd y Pwyllgor y dylai Llywodraeth Cymru gyhoeddi mwy o dystiolaeth yn y dyfodol sy’n nodi’r rhesymeg y tu ôl i ddyraniadau’r gyllideb, fel y cynllun rhyddhad ardrethi busnes, gan gynnwys manylion am yr effaith economaidd a ragwelir.\nTryloywder y gyllideb: Argymhellodd y Pwyllgor y dylai Ysgrifennydd y Cabinet gyflwyno gwybodaeth i sicrhau ei bod yn bosibl olrhain dyraniadau i adrannau a phrosiectau mawr yn ystod tymor y Cynulliad hwn. Dylai hyn gynnwys galluogi cymariaethau i gael eu gwneud pan fydd portffolios Ysgrifenyddion Cabinet yn newid.\nNewidiadau i gyllideb Llywodraeth Cymru yn y dyfodol: Ar 28 Mehefin, mynegodd Canghellor y Trysorlys y farn y byddai angen i’r Prif Weinidog newydd gynyddu trethi a gwneud toriadau pellach o ran gwariant. Felly, argymhellwyd y dylai Ysgrifennydd y Cabinet roi’r wybodaeth ddiweddaraf i’r Pwyllgor am drafodaethau â Thrysorlys y DU ynghylch unrhyw benderfyniadau a allai arwain at newidiadau i gyllideb Llywodraeth Cymru yn y misoedd nesaf.\nBusnes y Cynulliad, Cyllid\tCraffu Ariannol, Cyfarfod Llawn, Cyllideb Atodol Gyntaf 2016-17, Cyllideb llywodraeth Cymru, Ffeithlun, Y Gyllideb\nJune 22, 2016 candiceboyes\nLlywodraeth Cymru Cyllideb Atodol Cyntaf 2016-17\nGosododd Ysgrifennydd y Cabinet dros Gyllid a Llywodraeth Leol (Mark Drakeford AC) y Gyllideb Atodol Gyntaf ar gyfer 2016-17 ar 21 Mehefin 2016. Yn ogystal, cyflwynwyd nodyn esboniadol a thablau yn dangos y dyraniadau i’r adrannau. Mae’r gyllideb atodol hon yn diwygio’r Gyllideb Derfynol ar gyfer 2016-17, a gymeradwywyd gan y Cynulliad blaenorol ym mis Mawrth 2016. Bydd Pwyllgor Cyllid y Cynulliad yn cymryd tystiolaeth gan Ysgrifennydd y Cabinet i graffu ar y dyraniadau a wnaed yn y gyllideb atodol yr wythnos nesaf. Bydd dadl a phleidlais yn y Cyfarfod Llawn i awdurdodi’r cynnig ynglŷn â’r gyllideb atodol ar 12 Gorffennaf.\nMae’r gyllideb atodol hon yn nodi sut y bydd Llywodraeth Cymru yn dyrannu dros £16 biliwn yn ystod 2016-17. O’r swm hwn, mae £14.5 biliwn wedi’i ddyrannu i Adrannau Llywodraeth Cymru (a elwir yn DEL). O’r £1.5 biliwn sy’n weddill, mae tua £1 biliwn yn ymwneud â rhagweld derbyniadau trethi busnes a gaiff ei ailddosbarthu ymhlith awdurdodau lleol a £0.5 biliwn yn Wariant arall a Reolir yn Flynyddol (a elwir yn AME), sy’n caei ei arwain yn ôl y galw. Nid oes gan Lywodraeth Cymru unrhyw ddisgresiwn ynghylch y modd y caiff y cyllid hwn ei wario. Yn ogystal, caiff £0.6 biliwn o gyllid ei gadw fel cronfa ganolog i’w ddyrannu yn ddiweddarach yn y flwyddyn ariannol. Mae manylion y dyraniadau i adrannau wedi’u nodi yn y ffeithlun isod.\nPrif bwrpas y gyllideb atodol hon yw ailstrwythuro er mwyn adlewyrchu newidiadau portffolio Gweinidogion Llywodraeth Cymru newydd. Yn ogystal, mae nifer fach o ddyraniadau wedi’u gwneud o’r cronfeydd wrth gefn i adlewyrchu dyraniadau a wnaed gan Lywodraeth Cymru’n flaenorol ac nad oedd yn y Gyllideb Derfynol. Cyfanswm y dyraniadau hyn yw £21.5 miliwn mewn refeniw ac ychydig o dan £9 miliwn mewn cyfalaf.\nMae’r dyraniadau refeniw yn cynnwys:\n£10 miliwn i’r Prif Grŵp Gwariant Addysg ar gyfer Cyngor Cyllido Addysg Uwch Cymru (CCAUC). O’r swm hwn, caiff £5 miliwn ei ddyrannu i gefnogi astudiaethau rhan-amser mewn prifysgolion a bydd y £5 miliwn sy’n weddill yn ariannu gwaith ymchwil.\n£7.7 miliwn i’r Prif Grŵp Gwariant Gwasanaethau Canolog a Gweinyddu i dalu am gostau etholiad Cynulliad Cenedlaethol Cymru a gynhaliwyd ym mis Mai 2016;\n£2.3 miliwn i Brif Grŵp Gwariant yr Amgylchedd a Materion Gwledig ar gyfer amddiffyn rhag llifogydd; ac\n£1.5 miliwn ar gyfer y cynllun rhyddhad ardrethi i fusnesau bach a gyhoeddwyd ar gyfer Ardal Fenter Glannau Port Talbot.\nMae’r dyraniadau cyfalaf yn cynnwys:\nTri o ddyraniadau i Brif Grŵp Gwariant yr Amgylchedd a Materion Gwledig, gan gynnwys £5 miliwn ar gyfer cynlluniau rheoli perygl llifogydd ac arfordiroedd ledled Cymru, £2.5 miliwn ar gyfer Camlas Aberhonddu a Sir Fynwy a £985,000 ar gyfer cynllun lliniaru llifogydd Tal-y-bont.\n£500,000 i Brif Grŵp Gwariant yr Economi a Seilwaith ar gyfer gwelliannau draenio ar yr A55\nBusnes y Cynulliad, Cyllid\tCraffu Ariannol, Cyfarfod Llawn, Cyllideb, Cyllideb Atodol Cyntaf 2016-17, Cyllideb llywodraeth Cymru, Ffeithlun


Ffyrdd o dalu am Drwydded Deledu - TV Licensing ™\n/ Ffyrdd o dalu am Drwydded Deledu\nFfyrdd o dalu am Drwydded Deledu\nMae Trwydded Deledu yn costio £159. Mae’r rhan fwyaf o bobl yn rhannu’r gost trwy dalu gyda Debyd Uniongyrchol, ond gallwch hefyd dalu’r cyfan mewn un taliad.\nGallech dalu llai am eich trwydded os ydych dros 75, yn ddall, neu’n byw mewn cartref gofal (yn Saesneg).\nRhannwch y gost gyda Debyd Uniongyrchol (y ffordd fwyaf poblogaidd)\nMisol - o £13.25\nFe wnawn ni rannu cost eich trwydded gyntaf dros chwe mis, am tua £26.50 y mis. O hynny ymlaen byddwch yn talu tua £13.25 y mis.\nTalu Debyd Uniongyrchol\nChwarterol - o £41\nByddwn yn cymryd pedwar taliad trwy’r flwyddyn. Bydd pob taliad yn cynnwys tâl o £1.25.\nGwnewch un taliad bob 12 mis\nBlynyddol - £159\nByddwch yn talu ffi lawn y drwydded yn awtomatig bob 12 mis.\nTalwch am eich trwydded ar lein heddiw gyda cherdyn debyd neu gredyd.\nBob wythnos, bob pythefnos neu bob mis - o £6\nMae ein cerdyn talu (yn Saesneg) yn gadael i chi dalu bob wythnos a phob pythefnos, neu bob mis. Unwaith y bydd hyn wedi’i drefnu, gallwch dalu ar lein, trwy ap TVL Pay, dros y ffôn, trwy neges testun neu mewn unrhyw PayPoint.\nGwnewch gais am gerdyn talu (yn Saesneg)\nGallwch dalu gyda siec, archeb bost neu BACS. Gallwch hefyd ddewis talu gydag arian parod neu gan ddefnyddio cerdyn debyd mewn unrhyw PayPoint. Dysgwch fwy am Drwyddedau Teledu du a gwyn, neu uwchraddio i liw


Hyfforddiant teithio - Engage to Change\nHome » Rhieni a gofalwyr » Hyfforddiant teithio\nMae astudiaethau yn dangos bod problemau teithio yn gallu fod yn rhwystr nodweddiadol i gynhwysiad cymdeithasol, ac mewn tro, cyflogaeth. Rydyn ni eisiau gwneud yn siwr nad yw hyn yn rhwystr i’r bobl ifanc sy’n gweithio gyda ni ar Engage to Change. Efallai bydd pobl gydag anabledd dysgu ac/neu awtistiaeth angen y cymorth o hyfforddiant teithio fel ffordd o oresgyn diffyg sgiliau neu hyder wrth ymgymryd â’r daith i’r gwaith ac yn ôl o’r gwaith.\nBeth yw hyfforddiant teithio?\nMae hyfforddiant teithio yn yn cwmpasu ystod eang o gymorth a darparwyd i unrhywun un sydd ei hangen. Mae hi’n gyfres o brosesau wedi’i anelu at wneud yn siwr bid unigolyn yn medru gwneud taith yn annibynnol ac mewn modd diogel.\nEfallai y bydd angen addysgu sgiliau newydd, fel:\n• Darllen amserlen\n• Cadw’n ddiogel\n• Dweud yr amser\n• Ymddygiad priodol\n• Sgiliau ariannol\nMae hyfforddwyr swydd o ELITE ac Agoriad yn hyfforddi’r pobl ifanc y maen yn gweithio gyda fel rhan o Engage to Change. Rhaid ei bod nhw’n cyfathrebwyr ardderchog gyda’r gallu i ddeall anghenion eraill, yn enwedig anghenion poblogaethau bregus. Fe fydd sgiliau ac anhawsterau teithio’r hyfforddeion yn cael ei asesu yn y cyfnod proffilio galwedigaethol. Mae hyn yn ein galluogi ni i adeiladu rhaglen hyfforddiant o gwmpas sylfaen sefydledig, wedi’u teilwra i bob unigolyn. Gall y rhaglen hyn gynnwys diogelwch yr heol, diogelwch personol, sgiliau ariannol, sgiliau amser, sgiliau cyfathrebu, ac yn y blaen, yn dibynnu ar anghenion yr unigolyn.\nFe fydd teithio ar y cyd yn ffurfio’r prif rhan o’r hyfforddiant teithio. Yn y dechrau fe fydd yr hyfforddwr swydd yn ymuno â’r hyfforddai ar y daith o’r dechrau i’r diwedd. Fe fydd ailadrodd yn galluogi’r hyfforddai i ddysgu’r daith ac i adeiladu ei hyder. Fe fydd y nifer o ailadroddiadau yn hollol dibynadwy ar yr unigolyn a’i cynnydd nhw cyn gall y cam cysgodi ddechrau a gall yr hyfforddwr swydd tynnu’n ôl yn raddol. Mae’r broses cilio yn digwydd mewn camau, gydag asesiadau parhaus ym mhob cam. Efallai y cam cyntaf fydd i gerdded ar bellter ddiogel y to ôl i’r hyfforddai, efallai yr ail fydd i gyfarfod â’r hyfforddai wrth y gorsaf bws, ac yn y blaen. Y cam olaf yw pan all yr hyfforddai gwblhau’r daith ar ei ben ei hun mewn modd diogel.


BBC - Gogledd Orllewin - Dawnswyr Sir Conwy\nYmatebCymorthWedi mwynhau'r ddalen hon?Anfonwch hyn at gyfaill! Dawnswyr Sir ConwyDawnsio gwerin - y ffordd newydd o gadw'n ffit! Dyma Dr Prydwen Elfed Owens o Ddawnswyr Sir Conwy i ddweud rhagor. Mae'r grŵp dawns yma wedi bod yn dawnsio ers yr Ŵyl Gerdd Dant yn Nyffryn Conwy. Mae'r rhan fwyaf ohonom yn athrawon ac felly yn mynd yn ôl i'n hysgolion i greu timau dawnsio i gystadlu yn yr eisteddfodau a thwmpathau dawns leol. Rydym yn perfformio amrywiaeth o ddawnsfeydd. Dwi'n fwyaf hoff o ddawnsfeydd y Ffair, fel Ceiliog y Rhedyn; maen nhw'n fwy byrlymog ac egniol gan mai pobl gyffredin fyddai yn eu perfformio ar ddiwrnod mawr y ffair. Mae dawnsfeydd llys yn fwy sidêt ac ara-deg, gan mai'r bonedd byddai'n perfformio'r rhain. Ond mae'n bwysig cael amrywiaeth mewn rhaglen. Mae croeso i unrhyw un ddod i ymuno efo ni, gan fod o'n ffordd wych o gadw'n ffit. Rydym yn ymarfer ar Nos Iau, rhwng 4-6 yn Ysgol Glan Conwy. A beth am drio dawns y glocsen? Dyma sylwadau Kyra Hamilton


Mae Plaid Cymru wedi beirniadu system brofi Covid-19 “cymhleth a shambolig” Llywodraeth Cymru wrth i’r targed i gyrraedd 5,000 o brofion y dydd erbyn yfory cael ei fethu. - Plaid Cymru Pontypridd\nPostiwyd ar April 16 2020, 4:39 yh\nRoedd y Gweinidog Iechyd, Vaughan Gething, yn awgrymu yng nghynhadledd i’r wasg Llywodraeth Cymru heddiw bod y niferoedd profi isel yn adlewyrchiad o’r ffaith bod Awdurdodau Lleol ddim yn cyfeirio eu staff gofal cymdeithasol at brofion.\nDywedodd Arweinydd Cyngor Plaid Cymru Gwynedd, y Cynghorydd Dyfrig Siencyn ei fod “ar golled” o glywed y Gweinidog Iechyd yn cyhuddo cynghorau o beidio â chymryd eu cwota o brofion Coronavirus ac awgrymodd y dylai’r Gweinidog “ofyn pam” yn lle “bwrw dyheadau di-sail”.\nDywedodd Arweinydd y Cyngor fod awdurdodau lleol wedi bod yn “ysu am drefn profi effeithlon lawn” am y tair wythnos ddiwethaf ond yn lle hynny roedd ganddyn nhw “system draed moch cymhleth” gyda “chadwyn hir o fiwrocratiaeth” a “chymhlethdodau”.\nYchwanegodd Mr Siencyn fod llawer o’r enwau a gyflwynwyd yn “anghymwys” i’w profi a galwodd ar y Gweinidog Iechyd am “drefn brofi effeithlon a syml”.\nDywedodd Rhun ap Iorwerth AC, Gweinidog Cysgodol Plaid Cymru, fod profion yng Nghymru “ymhell ar ei hôl hi” lle “y gallai ac y dylai fod” a bod ffigurau profi fel pe baent yn “llithro tuag yn ôl”.\nDywedodd Mr ap Iorwerth, os mai “tâp coch” oedd y broblem yna mae angen i’r Gweinidog Iechyd “gofio” mae ganddo “y pŵer i’w dorri” a galwodd am gynnydd brys mewn capasiti ac i symleiddio’r system brofi.\nYchwanegodd Heledd Fychan, Cynghorydd Plaid Cymru ar gyfer Tref Pontypridd, “Heb fwy o brofi, mae’n amhosibl gwybod gwir raddfa ymlediad Covid-19 yng Nghymru. Yn benodol yn RhCT, mae gennym nifer sylweddol o staff hanfodol sy'n ynysu gartref ar hyn o bryd oherwydd eu bod wedi naill ai dod mewn cysylltiad â rhywun sy'n dioddef o'r firws neu o bosibl yn arddangos mân symptomau eu hunain. "\n“Byddai profion yn darparu tawelwch meddwl i lawer, ac yn caniatáu i nifer o weithwyr hanfodol i ddychwelyd i’r gwaith i gefnogi ein cymunedau.’ ’\nDywedodd Arweinydd Cyngor Sir Gaerfyrddin Cymru a llefarydd ar ran WLGA, Emlyn Dole,\n“Mae pob cyngor Plaid Cymru wedi bod yn atgyfeirio pobl i’w profi ond mae’r system yn or-gymhleth ac mae’r gofynion a’r rheoliadau yn gyfyngol iawn.\n“Er enghraifft, caniateir i bob awdurdod lleol atgyfeirio pymtheg o bobl i’w profi bob dydd, ond nad yw’n gymesur ag angen pob awdurdod lleol. Rhaid i bobl ddangos symptomau am bedwar diwrnod cyn cael prawf. Mae llawer o Awdurdodau Lleol wedi cwyno bod eu staff yn cael eu gwrthod pan fyddant yn dod am brawf oherwydd nad ydyn nhw'n cwrdd â'r meini prawf.\n“Pe bai Llywodraeth Cymru ac Iechyd Cyhoeddus Cymru yn diwygio’r meini prawf ac yn symleiddio’r system, byddem yn gallu gweld llawer mwy o brofion yn cael eu gwneud.\nDywedodd Rhun ap Iorwerth AC, Gweinidog Iechyd Cysgodol Plaid Cymru,\n“Ar Fawrth 21ain dywedwyd wrthym fod 800 o brofion yn cael eu gwneud bob dydd yng Nghymru, gyda’r ffigur hwnnw i fod i gynyddu i 8000 erbyn Ebrill 7fed. Ddoe, dim ond 678 o brofion a wnaed.\n“Roedd y cyfanswm cyfan yng Nghymru i fod dros 100,000. Yn lle rydyn ni ar 21169.\n“Do, roedd bargen wedi cwympo, ac awgrym bod Llywodraeth Cymru wedi cael ei allu profi wedi tynnu i ffwrdd wrthi, ond er hynny mae hyn ymhell ar ôl lle y gallem ac y dylem fod, ac yn wir le mae angen i ni fod er mwyn cael a gafael ar yr argyfwng hwn. Mae Sefydliad Iechyd y Byd wedi dweud yn gyson mai profi yw ‘asgwrn cefn’ y frwydr yn erbyn coronafirws.\n“Dro ar ôl tro dywedwyd wrthym‘ byddwn yn iawn, rydym yn cynyddu capasiti yn gyson ’. Ond nid yn unig ydy'r ffigurau profi yn methu â thyfu, ond ymddengys eu bod yn llithro tuag yn ôl.\n“Os mai’r tâp coch yw’r broblem i’r Gweinidog Iechyd fel y mae’n awgrymu, yna mae angen iddo gofio bod ganddo’r pŵer i’w dorri. Nid yw gweithwyr allweddol yn cael eu profi. Mae profion yn rhy araf yn dod yn ôl. Mae angen i ni gynyddu capasiti ar frys a symleiddio'r system brofi. ”


Bron chwarter plant mewn gofal ddim mewn lle ‘sefydlog’ – Golwg360\nBron chwarter plant mewn gofal ddim mewn lle ‘sefydlog’\n15 Mai 2018 am 08:39\nMae bron chwarter y plant a phobol ifanc sydd mewn gofal yng Nghymru heb fod mewn lle ‘sefydlog’, yn ôl ymchwil newydd.\nEr hyn, mae Llywodraeth Cymru, a gomisiynodd yr adroddiad gan y Sefydliad Gofal Cyhoeddus, wedi croesawu’r ffaith bod mwyafrif y plant a phobl ifanc mewn gofal yn gwneud yn “dda”.\nBwriad yr astudiaeth oedd archwilio hynt lleoliadau plant mewn gofal yng Nghymru a cheisio dysgu pa ffactorau oedd yn gwneud y lleoliadau sefydlog yn llwyddiant.\nMae’r adroddiad yn ystyried sefyllfa pob un o’r 1,076 o blant a phobol ifanc a gafodd eu rhoi mewn gofal yng Nghymru rhwng mis Ebrill 2012 a mis Mawrth 2013.\nFe gafodd 79 o achosion o bump ardal awdurdod lleol eu hystyried fel is-sampl hefyd, a hynny er mwyn cynnal dadansoddiad manylach.\nDyma’r prif gasgliadau:\nBod tri chwarter o’r holl blant mewn lleoliad ‘sefydlog’ – gyda 30% heb symud o gwbl a 46% heb symud fwy nag unwaith yn ystod cyfnod o 4-5 mlynedd;\nBod 71% o’r is-sampl wedi cael profiad cadarnhaol mewn gofal, gyda 19% wedi profi canlyniadau cymysg, a 10% wedi profi canlyniadau negyddol;\n78% o’r holl blant wedi’u rhoi mewn gofal yn sgil cam-drin ac esgeulustod.\nMae’r Gweinidog Gofal Cymdeithasol a Phlant ym Mae Caerdydd, Huw Irranca-Davies, wedi dweud ei fod yn “falch” bod cymaint o blant a phobl ifanc sydd mewn gofal yn gwneud yn “dda”.\nOnd mae hefyd yn cydnabod bod yna “heriau sylweddol” i’w hwynebu yn y maes o hyd.\n“Rhaid inni ddysgu a defnyddio’r canfyddiadau o’r gwaith hwn i helpu i sicrhau bod anghenion iechyd a lles plant yn cael sylw mewn ffordd therapiwtig a pharhau i ganolbwyntio ar ddarparu lleoliadau hirdymor o ansawdd uchel a fydd yn helpu i ddiwallu eu hanghenion,” meddai.


Cynhadledd San Remo - Wicipedia\nCynhadledd San Remo\nDirprwyaeth Cynhadledd San Remo\nRoedd Cynhadledd San Remo yn ddigwyddiad bwysig ac yn garreg filltir wrth ail-lunio map Ewrop wedi'r Rhyfel Mawr. Cynhaliwyd y gynhadledd gan y Cynghreiriaid buddugol rhwng 19 a 26 Ebrill 1920 y nhref Sanremo yn yr Eidal. Bwriad y Gynhadledd oedd cadarnhau ac chyfreithloni y drefn tiriogaethol a oedd yn rhan o'r ymraniad Ymerodraeth yr Otomaniaid, a gytunwyd rhwng Ffrainc a'r Deyrnas Unedig yng Nghytundeb Versailles a gynhaliwyd y flwyddyn cynt, yn 1919. Ers canol yr 20g arddelwyd y sillafiad Sanremo.\n1 Prif Nodweddion\nDeliodd Cynhadledd San Remo gyda tiriogaeth Ymerodraeth yr Otomoan yn y Dwyrain Canol.\nI Ffrainc - Dyfarnwyd Syria a Libanus o dan reolaeth Ffrainc, tra'u bod wedi'u gwahanu oddi ar ei gilydd. Bu cryn ymladdd gan Ffrainc i feddiannu Syria fel mandad.\nI Brydain - Dyfarfnwyd Irac i Bydain.\nDaeth Irac, a drefnwyd fel frenhiniaeth sofran o dan teyrnasiad Feysal I yn hytrach o dan fandad Prydeinig fel Mesopotamia. Gwahanwyd Palesteina, oddi ar Syria (yr hen drefn o dan yr Otomoaniaid lle adnabwyd y rhan fwyaf o'r diriogaeth fel 'De Syria'). Cadarnhwyd ymrwymiad Prydain i Ddatganiad Balfour, gan greu Mandad Palesteina o dan reolaeth Prydain. Roedd y tiriogaeth newydd yn cynnwys Gwlad yr Iorddonen i gychwyn fel rhan o'r un wlad, ond ymranwyd Gwlad yr Iorddonen oddi ar Balesteina rhai blynyddoedd yn ddiweddarach. Ar 24 Ebrill 1920 pleidleisiodd Cynghrair y Cenhedloedd o blaid Mandad Prydain ym Mhalesteina a gan hynny sefydlu beth ddaeth yn egin wladwriaeth Iddewig - gelwir y dyddiad yma, a Chytundeb San Remo gan yr Iddewon fel 'Magna Carta' sefydlu a chydnabod tiriogaeth Iddewig.\nYn ystod y cyfarfodydd y 'Cyngor y Pedwar Mawr' (Prydain, Ffrainc, Siapan a'r Eidal gyda'r UDA fel arsylwr niwtral) yn 1919, cyhoeddodd y Prif Weinidog Prydain, David Lloyd George yr ohebiaeth a fu rhwng Husayn a McMahon yn gytundeb rhwymol ac mae'r cytundeb gyda Husayn ibn Ali, Sharif Mecca, a Chytundeb Sykes-Picot a cynigiodd wladwriaeth Arabaidd neu conffederasiwn o wladwriaethau Arabaidd. Ym mis Gorffennaf 1919 gwrthododd senedd Syria Fawr (gwladwriaeth newydd gwrth-drefedigaethol Arabaidd) dderbyn unrhyw ddatganiad gan y Llywodraeth Ffrainc ar unrhyw ran o diriogaeth y wlad newydd.\nAr 30 Medi 1918 datganodd cefnogwyr gwrthryfel Arabaidd yn Damascus ei cefnogaeth i lywodraeth Husayn, a enwyd yn "Brenin arweinwyr crefyddol Arabiaid ym Meca." ar 6 Ionawr 1920, yna tywysog Faisal I o Irac dechreuodd cytundeb gyda Phrif Weinidog Ffrainc, Georges Clemenceau, a oedd yn cydnabod "hawl Syriaid i lywodraethu fel cenedl annibynnol"  Gyngres Genedlaethol Syria, yn cyfarfod yn Damascus, datganodd yn wladwriaeth annibynnol Syria ar 8 Mawrth1920.\nDadansoddiad Iddewig o'r Gynhadledd\nDadansoddiad Arabaidd o'r Gynhadledd\nWedi dod o "https://cy.wikipedia.org/w/index.php?title=Cynhadledd_San_Remo&oldid=11088093"\nNewidiwyd y dudalen hon ddiwethaf ar 27 Mehefin 2022, am 12:38.


Canfod eich hunan wedi colled. - Newyddion - Achosion Da’r Loteri Genedlaethol\nCanfod eich hunan wedi colled.\n28th Hydref 2020\nHelo, Jay Blades ydw i. Dyma un o’r 12 mainc a ddyluniais i ddathlu’r rheini sy’n wedi darparu cefnogaeth amhrisiadwy i gymunedau yn ystod y pandemig Covid-19.Rhian Mannings yw sylfaenydd 2 Wish Upon A Star – elusen a sefydlodd wedi i’w theulu brofi ergydion trasiedi ddwbl yn 2012.\nRhian Mannings and the bench dedicated to her at Royal Glamorgan Hospital, Wales\nTNL Good Causes · 2 Wish Upon A Star - Rhian Mannings In Welsh\nHelo, Jay Blades ydw i. Dyma un o’r 12 mainc a ddyluniais i ddathlu’r rheini sy’n wedi darparu cefnogaeth amhrisiadwy i gymunedau yn ystod y pandemig Covid-19.\nRhian Mannings yw sylfaenydd 2 Wish Upon A Star – elusen a sefydlodd wedi i’w theulu brofi ergydion trasiedi ddwbl yn 2012.\nWedi colli ei mab blwydd oed, George yn sydyn, ac yn dal i brofi trawma‘r golled, cyflawnodd Paul, ei gŵr, hunanladdiad 5 diwrnod yn ddiweddarach.\nGan sylweddoli y gallai cefnogaeth gywir gyda phrofedigaeth ar yr adeg iawn fod wedi arbed bywyd Paul o bosibl, penderfynodd Rhian i fynd ati i greu’r gefnogaeth honno ei hunan.\nGyda chefnogaeth ei chymuned leol yn ne Cymru, sefydlodd gronfa i helpu’r sawl sydd wedi colli plentyn yn sydyn.\nYn fuan, dechreuodd sylweddoli ei bod wedi canfod bwlch cenedlaethol mewn gofal, wrth i swyddogion heddlu ymestyn allan yn gyntaf i ddweud fod yr hyn yr aeth hi drwyddo yn digwydd trwy’r amser a’u bod eisiau gweithio gyda hi, gyda gweithwyr iechyd proffesiynol a rhieni eraill yn ymuno â hwy wedyn.\nGan ei bod yn meddwl am George a Paul fel seren wib, penderfynodd Rhian mai enw ei helusen fyddai: 2 Wish Upon a Star.\nYn athrawes Addysg Gorfforol yn flaenorol yn Ysgol y Gadeirlan yng Nghaerdydd, gweithiodd Rhian yn ddiflino ar sail wirfoddol am dair blynedd a hanner, gan deithio ar hyd a lled Cymru i ddweud ei stori.\nWyth mlynedd yn ddiweddarach, mae hi’n Brif Swyddog Gweithredol yr elusen a sylfaenodd gydag wyth aelod o staff a swyddfa, ac mae’n cefnogi miloedd o bobl pob blwyddyn.\nMae 2 Wish Upon A Star yn un o nifer o elusennau yn unig a gefnogir gan y Loteri Genedlaethol gyda chwaraewyr yn cyfrannu tua £30 miliwn yr wythnos tuag at achosion da. Mae’r gefnogaeth hon wedi caniatáu i 2 Wish Upon A Star, i gynyddu ei atgyfeiriadau bedair gwaith yng ngogledd Cymru a chyflogi mwy o staff.\nYn ddiweddar, er gwaethaf gorfod cau eu drysau oherwydd y pandemig, mae Rhian a’i chydweithwyr yn parhau i godi arian a chynnal grwpiau cefnogaeth ar-lein i deuluoedd sy’n colli plentyn hyd at 25 mlwydd oed.\nAc, er gwaethaf yr amodau heriol, maen nhw wedi llwyddo i gefnogi mwy o deuluoedd eleni nag y gwnaethant yn 2019.\nEr i’r elusen ddod i fodolaeth trwy drasiedi, mae hefyd yn cynnig gobaith i Rhian. Dwy flynedd yn ôl, priododd Craig, gwirfoddolwr codi arian sydd yn ei geiriau’i hunan “yn haeddu pob gwobr sy’n bosibl ... ef yw fy therapi a’m cefnogaeth.“ Maen nhw’n byw gyda’i gilydd yn Miskin, Cymru gyda Holly, 12 ac Isaac, 11, sef y rheswm mae’n dweud y mae’n codi o’r gwely pob diwrnod.\nDywedodd: “Mae 2 Wish Upon A Star yn eiddo i’r gymuned yma’n union yn Miskin. Mae lludw George wedi’i gladdu rownd y gornel o le’r rydych yn eistedd nawr.\n“Mae’r fainc hon wedi’i chyflwyno er cof amdano ef a Paul. Fe’i hadeiladwyd fel y gall pobl eistedd a sgwrsio gydag anwyliaid a dieithriaid fel ei gilydd. I beidio byth â theimlo’n unig.“


Datglowr iPhone echoshare - Datgloi Sgrin ac ID Apple ar gyfer iOS\nRhaglen Datgloi iOS Syml ac Effeithlon\nSychwch god pas ar iPhone sydd wedi'i gloi, yn anabl neu wedi cracio;\nTynnwch glo Apple ID & iCloud o unrhyw ddyfeisiau iOS;\nAilosod cod pas Amser Sgrin ar unrhyw iPhone / iPad / iPod.\nDechreuwch ddatgloi eich dyfais iOS ar unwaith!\nAm ddim Eich iPhone o Lock Sgrin\nGyda'r rhaglen hon, gallwch chi osod eich iPhone am ddim pan:\nRydych chi'n anghofio'r cod pas 4/6-digid;\nMae'r ddyfais iOS yn anabl;\nMae'r sgrin wedi cracio'n wael;\nNid yw Face neu Touch ID yn gweithio ;;\nRydych chi'n prynu iPhone ail-law wedi'i gloi.\nO fewn munudau, bydd Datgloi iPhone yn dileu'r clo sgrin ar eich iPhone. Yna gallwch gael mynediad i'r iPhone heb god pas.\nCael Rid o Apple ID o Ddychymyg iOS\nBydd Datgloi iPhone yn eich helpu i gael gwared ar yr ID Apple ar eich iDevice fel\nRydych chi wedi anghofio cyfrinair eich cyfrif Apple;\nLlofnododd rhywun mewn cyfrif heb allgofnodi;\nRydych chi'n berchen ar ddyfais wedi'i defnyddio tra nad oedd y perchennog blaenorol wedi llofnodi.\nGyda dim ond llond llaw o gliciau, bydd yr ID Apple cynhyrfus yn cael ei dynnu o'ch iPhone. Nid oes angen i chi nodi'r cyfrinair o gwbl.\nYn ddiweddarach, gallwch chi fwynhau holl nodweddion a gwasanaethau cyfrif Apple newydd ar eich iPhone!\nDileu Ymyrraeth Anghofiedig Cod Pas Amser Sgrin\nAnghofiwch y cod pas Amser Sgrin ar eich iPhone, iPad, neu iPod? Dim pryderon, gall Datgloi iPhone eich helpu i'w ailosod heb unrhyw golled data.\nNid oes angen nodi'r cod pas blaenorol ac ailosod eich iPhone, bydd y rhaglen yn dileu'r Côd Pas Amser Sgrin o'ch dyfais yn llwyddiannus.\nDyma Pam Pobl Dewiswch Ni\nOfferyn perffaith i ddatgloi iOS\nDatryswch eich mater o fewn munudau\nYn cyfrannu cyfradd llwyddiant uchel\nYn gweithio ar Mac a Windows\nYn cymryd ychydig o gliciau i ddatgloi\nYn gweithio ar y mwyafrif o fodelau iOS\nNid oes angen nodi unrhyw gyfrinair\nPeidiwch byth â sbïo ar eich data\nMae mwy yn aros i chi archwilio\nSut i Ddatgloi Eich iPhone gyda Datgloi iPhone\nDechreuwch sychu'r cod pas\nCadarnhewch wybodaeth eich dyfais\nRhowch '0000' i ddatgloi eich iPhone\nCwblhewch y broses, mae eich iPhone wedi'i ddatgloi\nAm gael gwared ar yr Apple ID neu'r clo iCloud ar eich dyfais? Darllenwch yma: Remover iPhone Apple ID heb Gyfrinair\nI ailosod y cod pas Amser Sgrin ar eich iPhone, darllenwch hwn: Restcction Passcode ar iPhone\nDatgloi Eich iPhone Ar hyn o bryd!\nOMG. Diolch yn fawr, rydych chi'n arbed anrheg Nadolig fy chwaer iau oherwydd iddi anghofio ei chyfrinair ond nawr mae ei iPad newydd yn ôl. Mae'n gweithio. Mae'n cymryd amser ond mae'n gweithio'n berffaith ... !!!\nWedi cracio fy sgrin mewn cinio Diolchgarwch. Pan wnes i ei drwsio, roedd y ffôn yn anabl yn syth. Mae'n rhaid i mi ddefnyddio Datgloi iPhone i'w ddatgloi. Mae'n gas gen i Diolchgarwch nawr ond dwi'n caru'r teclyn hwn.\nWedi twyllo gyda phrynu eBay a chredais fod y gwerthwr wedi dadactifadu ei gyfrif neu rywbeth. Oni bai am Datgloi iPhone, byddwn wedi cael fy sgriwio'n llwyr. Gwerthfawrogwch ef.\nDiolch yn fawr iawn. Fe weithiodd ar gyfer fy iPad wedi'i falu. Rhoddais gynnig ar gynifer o ffyrdd nad oedd yn gweithio o gwbl ond gwnaeth hyn. Bu bron imi roi'r gorau iddi a diolch i'r rhaglen dduwiol hon. Diolch eto.\nDefnyddiwch ef ar 3 dyfais iOS;\nDefnyddiwch ef ar 6 dyfais iOS;\nDim terfyn amser;\nDefnyddiwch Datgloi iPhone ar y rhain dyfeisiau & OS yma <http://sizeofwales.org.uk/donate/>\nAilosod iPhone heb Gyfrinair ID Apple Pan Ddod o Hyd i Fy iPhone ymlaen\nPopeth y dylech chi ei wybod am sut i actifadu iPhone a ddefnyddir\nWays to Factory Reset iPad Without iCloud Password\nTair Ffordd i Ddatgloi iPad heb Gyfrinair\nY Ffyrdd Gorau i Ddatgloi iPhone Heb Gyfrinair Sgrin\nAilosod iPad i Gosodiadau Ffatri Heb Gyfrinair / iTunes / Passcode\nSgiliau i Darnio Côd Pas a Data iPhone gyda / heb Gyfrifiadur\nDisable Passcode on Your iPhone Even When You Forget It\niPad Yn Anabl? Sut i Ddatgloi iPad Anabl Heb iTunes\nSut i Ailosod Cod Pas Cyfyngu ar iPhone\nSut i Gael Cerdyn Pas Amser Sgrin ar iPhone\nSut i Gael ID Apple Apple Rhywun arall ar Fy iPhone\nSut i Dynnu ID Apple o iPhone heb Gyfrinair\nI Ddatgloi iPhone Anabl gyda / heb iTunes & iCloud\nSut i Ddatgloi iPhone wedi'i ddwyn heb wybod cyfrinair


Cyhoeddi ‘Beibl’ Newydd Ar Gyfer Pontcysyllte | Newyddion Treftadaeth Cymru\nMae Safle Treftadaeth Byd diweddaraf Prydain, Traphont Ddŵr a Chamlas Pontcysyllte ger Wrecsam, yn cael ei drafod mewn cyhoeddiad bywiog newydd sy’n cyfuno hanes y safle ag arweinlyfr.\nCyhoeddwyd Dyfrbont a Chamlas Pontcysyllte Safle Treftadaeth Byd yn y Saesneg a’r Gymraeg gan yr Ymddiriedolaeth Camlesi ac Afonydd, mewn partneriaeth â Chomisiwn Brenhinol Henebion Cymru a chyda chymorth Croeso Cymru a Cadw, ac mae’n mynd â’r darllenydd ar daith hanesyddol hynod o ddifyr.\nMae’r llyfr, a ysgrifennwyd gan yr hanesydd Dr Peter Wakelin, yn edrych ar sut a pham y cafodd y draphont ddŵr a chamlas eu hadeiladu ychydig dros 200 o flynyddoedd yn ôl, sut y bu iddynt ddylanwadu ar y Chwyldro Diwydiannol, a’r hyn y gall ymwelwyr â’r safle ei weld heddiw – traphontydd dŵr, twneli, trychfeydd, argloddiau, glanfeydd, aneddiadau ac olion diwydiannau. Mae’r stori wedi’i rhannu’n benodau hawdd eu darllen, ac adrannau sy’n tywys cerddwyr, cychwyr, beicwyr ac ymwelwyr mewn ceir. Mae cymorth hefyd i siaradwyr di-Gymraeg ar sut i ynganu enw’r heneb fawreddog – ‘pont-cuss-ull-teh’ sy’n golygu ‘the bridge that joins’.\nCaiff pob un o’r prif atyniadau ar y Safle Treftadaeth Byd, sy’n 11 filltir o hyd, ei esbonio, ac mae adrannau arbennig yn ymdrin â thopigau pwysig, gan gynnwys ffigurau allweddol fel y peirianwyr Thomas Telford a William Jessop, nafis y gamlas, pobl y cychod, bywyd gwyllt a safleoedd Treftadaeth Byd eraill.\nMae mapiau, diagramau, a ffotograffau a phaentiadau hanesyddol, yn ogystal â delweddau trawiadol sy’n ail-greu’r safle, yn rhoi lliw i’r testun ac yn dod â’r stori unigryw hon yn fyw.\nMeddai Andrew Stumpf o’r Ymddiriedolaeth Camlesi ac Afonydd: “Bob blwyddyn bydd mwy na 500,000 o bobl yn mwynhau ymweliad â’r Safle Treftadaeth Byd yma. Rydyn ni am iddyn nhw i gyd fwynhau’r profiad fwy byth drwy gael cyfle i ddarganfod mwy am arwyddocâd yr adeiladweithiau maen nhw’n edrych arnyn nhw a’r rhan maen nhw wedi’i chwarae mewn hanes lleol ac, yn wir, yn hanes y byd. Bydd yr arweinlyfr yma yn helpu i wella a chyfoethogi eu profiad ac, rwy’n gobeithio, yn eu hannog i aros yn hirach a chwilota ymhellach.”\n“Mae Peter Wakelin wedi gwneud gwaith gwych. Mae o wedi llwyddo i sicrhau cydbwysedd rhwng anghenion yr hanesydd brwd a diddordeb cyffredinol yr ymwelydd dydd. O fewn tudalennau’r llyfr fe gewch ffeithiau diddorol, darluniau lliw hyfryd, a chyngor defnyddiol ar sut i gael y gorau o ymweliad ag ardal Llangollen, Y Waun a’r cyffiniau.”\nYchwanegodd Christopher Catling, Ysgrifennydd y Comisiwn Brenhinol: “Heddiw mae’n anodd clywed y geiriau ‘Chwyldro Diwydiannol’ heb feddwl am orddefnyddio adnoddau a newid yn yr hinsawdd, ond mae llyfr Peter yn ein hatgoffa bod ochr arall i’r stori: mae’n dangos i ni fod Traphont Ddŵr a Chamlas Pontcysyllte yn gamp beirianegol aruthrol ac yn enghraifft odidog o ddyfeisgarwch a phensaernïaeth hardd.”\nMae Croeso Cymru a Cadw wedi cyfrannu at y gost o gyhoeddi’r llyfr. Y pris yw £9.99 ac mae ar gael gan yr Ymddiriedolaeth Camlesi ac Afonydd ym Masn Trefor, Anderton Boat Lift, Twnnel Standedge, a’r amgueddfeydd dyfrffyrdd yn Ellesmere Port, Caerloyw a Stoke Bruerne.\nGellir ei brynu drwy’r post hefyd. Anfonwch siec am £12.50 (mae’r pris yn cynnwys postio a phacio), yn daladwy i’r ‘Canal & River Trust’, at Jenny Rogers, National Waterways Museum, South Pier Road, Ellesmere Port, CH65 4FW, gan roi eich cyfeiriad llawn, neu e-bostiwch rif cysylltu i jenny.rogers@canalrivertrust.org.uk i brynu drwy gerdyn credyd.\nI gael mwy o wybodaeth neu i ofyn am gopi adolygu o’r llyfr, cysylltwch â Lynn Pegler / Clive Naish, swyddogion y wasg, Glandŵr Cymru (yr Ymddiriedolaeth Camlesi ac Afonydd yng Nghymru).\nE-bost: lynn.pegler@canalrivertrust.org.uk neu ffôn: 077177 60284.\nTraphont Ddŵr Pontcysyllte: Ffeithiau a Ffigurau\nDaeth Traphont Ddŵr a Chamlas Pontcysyllte yn Safle Treftadaeth Byd yn 2009, gan ymuno â dim ond 1000 o safleoedd eraill ar hyd a lled y byd yr ystyrir eu bod o werth eithriadol ar raddfa fyd-eang, megis y Grand Canyon, y Pyramidiau a Chôr y Cewri.\nMae’r cafn haearn bwrw sy’n dal dŵr y gamlas yn 307m o hyd ac ar ei bwynt uchaf mae’n 38.4m uwchben Afon Dyfrdwy.\nMae gan y draphont ddŵr 19 bwa, pob un â rhychwant o 45 troedfedd.\nI gadw’r draphont mor ysgafn â phosib, mae’r colofnau cerrig main yn rhannol wag ac yn tapro tua’r brig.\nMae’r draphont yn dal 1.5 miliwn litr o ddŵr ac mae’n cymryd dwy awr i’w gwagio.\nMae Traphont Ddŵr Pontcysyllte, a godwyd rhwng 1796 a 1805, yn adeilad rhestredig gradd 1 ac yn heneb gofrestredig. Hi yw canolbwynt y Safle Treftadaeth Byd 11 filltir o hyd.\nGlandŵr Cymru, yr Ymddiriedolaeth Camlesi ac Afonydd yng Nghymru, yw’r corff sy’n gofalu am gamlesi hanesyddol Cymru, sef camlesi Abertawe, Llangollen, Trefaldwyn, a Sir Fynwy ac Aberhonddu. Mae ein camlesi yn hafan i bobl a bywyd gwyllt ac yn drysor cenedlaethol. Mae’r dyfrffyrdd hyn a adeiladwyd mwy na 200 o flynyddoedd yn ôl yn parhau i chwarae rhan bwysig yn y Gymru fodern, gan wneud cyfraniad blynyddol o £34 miliwn i’r economi a chynnal 800 o swyddi mewn busnesau lleol.\nMae’r Ymddiriedolaeth Camlesi ac Afonydd yn gyfrifol am 2,000 o filltiroedd o gamlesi, afonydd a dociau ar hyd a lled Cymru a Lloegr. Ein gwaith ni yw gofalu am y dreftadaeth wych hon a’i chadw am byth i’r cenedlaethau a ddaw, a rhoi mwy o lais i bobl yn rheolaeth bob dydd eu dyfrffyrdd lleol.\nAwdur a churadur yw Dr Peter Wakelin sy’n arbenigo mewn treftadaeth ddiwydiannol a chelfyddyd Gymreig. Mae’n gyn Ysgrifennydd Comisiwn Brenhinol Henebion Cymru ac fe olygodd enwebiad Pontcysyllte fel Safle Treftadaeth Byd yn 2007. Roedd hefyd yn aelod allweddol o’r tîm enwebu ar gyfer Safle Treftadaeth Byd Tirwedd Ddiwydiannol Blaenafon yn Ne Cymru yn 2000. Hyd yn ddiweddar roedd yn Gyfarwyddwr Casgliadau ac Ymchwil yn Amgueddfa Cymru. Ymhlith ei gyhoeddiadau y mae A Guide to Blaenavon Ironworks and World Heritage Site a Trysorau Cudd: Darganfod Treftadaeth Cymru.\nPosted by Unknown at 6/19/2015 09:03:00 am\nLabels: Archaeoleg Ddiwydiannol, Camlas & Ymddiriedolaeth Afonydd, Camlas yng Nghymru, Comisiwn Brenhinol Siop Lyfrau, Safle Treftadaeth y Byd


1vs1 Gorffen Arfaethedig - Driliau Gorffen Pêl-droed 12-15yrs - Hyfforddi Pêl-droed Proffesiynol\nSesiwn: AO.20 / AO.23 (603)\nChwaraewyr: 10 + Ardal: Ardal 18yrd\nDatblygu sgiliau ymosod 1vs1.\nMae chwaraewyr wedi'u lleoli mewn dwy safle o gwmpas ardal 18yrd. Mae chwaraewyr actif yn cylchdroi swyddi ar ôl pob bwt.\nMae pob dilyniant yn cael ei berfformio i ddechrau ar un ochr y cae. Ar ôl i nifer penodol o ailadroddion symud i'r ochr arall.\nHyfforddwr / Gweinyddwr yn dechrau chwarae i ddechrau.\nYmosodiad cadarnhaol yn gyntaf.\nEsgidiwch yn gynnar pan fydd y cyfle yn codi.\nDiagram 1. Chwaraewyr sy'n perfformio'r pasyn set\nDilyniant yn ail rhwng dwy ochr y cae.\nMae chwaraewyr nawr yn perfformio'r dilyniant pasio cychwynnol ac mae'r ymarfer yn barhaus yn ail rhwng dwy ochr y cae.\nHits 15 12-2010-: 21043 Camau Ymosod Chwarae Darren Pitfield\nHits 15 01-2009-: 35736 Camau Ymosod Chwarae Darren Pitfield\nHits 12 01-2009-: 41681 Camau Ymosod Chwarae Darren Pitfield


Tello Edu - Welsh - sySTEM Education\nTello Edu – WelshAdamDipper2019-06-13T19:56:24+00:00\nAddysgu STEM Arloesol\nMae’r Tello EDU yn ddrôn y gellir ei godio ac mae wedi ei gynllunio yn arbennig ar gyfer Addysg STEM.\nMae posib codio’r drôn trwy ddefnyddio ap Tello Edu, Scratch, Python ac Apple Swift Playground.\nMae’n ddelfrydol ar gyfer datblygu sgiliau datrys problemau, codio, sgiliau cyfrifiadurol a sgiliau bywyd go-iawn. Mae’r Tello Edu yn datblygu a chynyddu sgiliau mathemategol a gwyddonol ac mae’n rhwydd iawn gwahaniaethu’r gwaith ar gyfer lefelau a galluoedd gwahanol.\nMae’r elfen addysgol yn ddi-ddiwedd ac yn ogystal mae’n dod a dimensiwn o hwyl ag ymgysylltiad i’r dysgu.\nMae’r Tello Edu ar gael mewn amryw o becynnau gwahanol trwy ein partneriaid\nPecyn Gweithgareddau Tello Edu\nMae’r Pecyn Gweithgareddau Tello Edu gan Addysg sySTEM yn cymryd mantais o ddiddordeb naturiol pobl gyda pheiriannau sy’n hedfan. Mae’r pecyn yn defnyddio ac yn datblygu cymwyseddau a sgiliau craidd pobl ifanc ac yn eu gwthio ymhellach.\nMae pob un o’r gweithgareddau yn y pecyn yn helpu datblygu sgiliau craidd disgyblion mewn Rhifedd a Llythrennedd yn ogystal a datblygu eu Meddwl Cyfrifiadurol a’u galluoedd Codio.\nMae’r pecyn yn cynorthwyo datblygiad; cyd-weithio a gwaith tim, meddwl creadigol a dychmygol, datrys problemau a meddwl yn feirniadol.\nTrwy gydol y gweithgareddau yn y pecyn, bydd y bobl ifanc yn defnyddio ystod o sgiliau rhifedd, llythrennedd a chymwyseddau digidol wrth weithio mewn timau bychain i gynllunio a chyfrifo datrysiadau a chad-drefniadau hedfan ar gyfer y Tello Edu i gwblhau tasgau go-iawn o dan dô.\nMae’r pecyn yn sicrhau fod y grwpiau yn ymgasglu at eu gilydd yn rheolaidd i werthuso canlyniadau pob cam, i rannu llwyddiannau, syniadau a datrysiadau er mwyn sicrhau llwyddiant ‘dosbarth cyfan’ mewn darparu datrysiadau cyd-weithiol i’r sialensau.\nMae hyn yn helpu datblygu llif-rhydd o syniadau, cyfathrebu effeithiol, elfen gystadleuol ac hefyd ymrwymiad i lwyddiant ‘dosbarth cyfan’ wrth gyflawni’r prosiect.\nMae’r Pecyn Gweithgareddau yn cael eu gynnig fel rhan o’r Pecyn Tello Edu sy’n cael ei gyflenwi gan ein partneriaid, Drones Direct. Os hoffech chi fwy o wybodaeth am y pecyn gweithgareddau neu am y Tello Edu, gadewch eich enw a’ch neges isod os gwelwch yn dda.\nBarod am Sgwrs\nMae Addysg sySTEM yn enw masnachu ExCAELO Cyf Cwmni cofrestredig yng Nghymru a Lloegr Rhif: 10267317\nCyfeiriad Cofrestredig: Ty Coed, Stryd y Capel, Bedlinog, Treharris, Merthyr Tudful, CF46 6TS\nCANFYDDWCH NI AR FACEBOOK


Lladd cyd-garcharor gyda theledu – Golwg360\nLladd cyd-garcharor gyda theledu\n5 Chwefror 2016 am 16:01\nFe fydd dyn a laddodd carcharor arall gyda set deledu yn cael ei ddedfrydu unwaith y bydd asesiadau pellach yn cael eu cynnal ar ei gyflwr meddyliol.\nCafodd Taras Nykolyn, 46, ei arestio ar ôl iddo roi cweir i Roger Maxwell, 51, yn Wimbledon Common yn Llundain gan dorri ei arddwrn a’i drwyn.\nRoedd yr ymosodwr, oedd o’r Wcráin ac wedi dod i Brydain ar basbort ffug o Lithwania, dan glo ac wedi ei gyhuddo Roger Maxwell o fod yn frawychwr cyn ei guro.\nOnd wrth aros am yr achos llys fe ymosododd Taras Nykolyn ar Wadid Barsoum, dyn 66 oed o’r Aifft oedd yn rhannu cell ag ef yng ngharchar Wandsworth.\nY gred yw ei fod wedi trywanu Walid Barsoum gyda set deledu a’i ladd oherwydd ei fod yn ei gadw’n effro gyda’r nos.\nDywedodd Simon Denison QC ar ran yr erlyniad wrth Lys yr Old Bailey bod y ddau ymosodiad gan Taras Nykolyn yn “hynod o dreisgar” ac nad oedd cymhelliad amlwg i’r un ohonynt.\nFe glywodd y llys gan yr amddiffyniad Diane Ellis QC bod Taras Nykolyn wedi dioddef o episodau seicotig yn ystod y ddau ymosodiad a’i fod wedi cael ei asesu am anhwylder iechyd meddwl.\nMae’r gŵr o’r Wcráin eisoes wedi pledio’n euog i anaf corfforol difrifol a dynladdiad.\nCafodd ei ddedfryd ei ohirio heddiw wrth i’r llys aros am ragor o adroddiadau meddygol i gyflwr iechyd meddwl Taras Nykolyn.


Cyflwynwyd y ddeiseb hon gan Myles Bamford-Lewis, ar ôl casglu 40,045 o lofnodion.\nRydym ni sydd wedi llofnodi isod yn galw ar Lywodraeth Cymru a Bwrdd Iechyd Hywel Dda i wrthdroi eu penderfyniad i israddio ein hysbyty sirol a chael gwared ar ein hadran damweiniau ac achosion brys.\nMae Bwrdd Iechyd Hywel Dda wedi cynnig newidiadau sylweddol i’r ffordd y caiff gwasanaethau eu darparu mewn ysbytai yng ngorllewin Cymru. Maent yn cynnig israddio ysbyty cyffredinol Llwynhelyg yn ein sir ni ac ysbyty cyffredinol Glangwili yn sir Gâr, y ddau i safon ysbytai cymuned, ac adeiladu ysbyty cyffredinol newydd yn ardal Hendy-gwyn ar Daf. Fodd bynnag, mae hyn hefyd yn golygu na fydd gennym bellach adran damweiniau ac achosion brys sy’n gweithredu’n llawn yn ein sir oherwydd y bydd yr adran hon wedi’i disodli gan uned mân anafiadau ar safle Llwynhelyg. O ganlyniad, bydd cleifion y mae angen gofal brys arnynt yn ein sir yn wynebu teithio am hyd at awr, neu efallai hyd yn oed yn fwy os ydynt yn byw yn ardaloedd mwy gwledig ein sir, i gael gofal brys a all achub bywyd mewn ysbyty a fydd y tu allan i’r sir. Byddai’r oedi hwn yn golygu bod bywydau yn sir Benfro mewn perygl, heb ystyried yr oedi ychwanegol wrth orfod aros am ambiwlans i gyrraedd y claf, sefydlogi’r claf, wedyn cludo’r claf i ysbyty sydd y tu hwnt i ffiniau ein sir. Mae hyn yn golygu colli munudau hanfodol mewn sefyllfa lle nad oes amser i’w golli.\nMae bod heb adran damweiniau ac achosion brys yn ein sir yn hollol annerbyniol, a’r rheswm am y cynnig yw torri costau ac, yn bwysicach oll, torri corneli. Wel, byddwn ni’n sefyll cornel sir Benfro ac ni fyddwn yn caniatáu iddynt ein torri ni o’r map!\nLlofnodwch a rhannwch y ddeiseb hon. Ni allwn adael i Lywodraeth Cymru a Bwrdd Iechyd Hywel Dda gymryd ased pennaf ein sir oddi wrthym. Maen nhw eisoes wedi mynd â’r uned gofal arbennig babanod, yr uned famolaeth dan arweiniad meddyg ymgynghorol a’r gwasanaeth gofal pediatrig 24 awr oddi wrthym, gan roi ein babanod, ein plant a’n mamau mewn perygl mawr! Nawr maent yn dod i orffen y gwaith gyda gweddill gwasanaethau ysbyty ein sir. Peidiwch â gadael i hynny ddigwydd!\nGyda’n gilydd, byddwn yn anfon neges at Steve Moore a Vaughan Gething y gallant feddwl eto os ydynt yn credu y bydd sir Benfro yn ildio heb frwydro’n ôl wrth iddynt fynd â’n gwasanaethau ysbyty oddi wrthym!\nAchub adran damweiniau ac achosion brys Llwynhelyg! Achub Ysbyty Llwynhelyg!\n· Preseli Sir Benfro


Newyddion parc rhanbarthol y cymoedd\nDyma gyfle i gael y newyddion diweddaraf gan y tîm a’n partneriaid ledled ein Cymoedd.\nMae'n bleser gan Barc Rhanbarthol y Cymoedd gyhoeddi ei fod wedi dyfarnu contract Cynllun Gwarcheidwaid Parc Rhanbarthol y Cymoedd i Groundwork Wales.\nWrth ymateb i bandemig COVID-19, mae'r stryd fawr yng Nghymru wedi denu cryn dipyn o sylw yn y newyddion dros y flwyddyn ddiwethaf o ganlyniad i bryderon ynghylch dyfodol canol ein trefi.\nMae Caerdydd Creadigol yn gweithio mewn partneriaeth â Chyngor Celfyddydau Cymru i gomisiynu ymarferydd creadigol o bob un o'r ardaloedd awdurdodau lleol sy'n rhan o Brifddinas-Ranbarth Caerdydd\nRhwng mis Gorffennaf a mis Medi 2020, cynhaliodd Parc Rhanbarthol y Cymoedd arolwg gofodau gwyrdd i ganfod pwysigrwydd ‘gofodau gwyrdd’ naturiol yn yr awyr agored.\nSicrhau rhagor o gyllid i Barc Rhanbarthol y Cymoedd\nMae Parc Rhanbarthol y Cymoedd newydd gael bron i filiwn o bunnoedd ychwanegol i gefnogi'r gwaith parhaol i ddatblygu dull mwy rhanbarthol o reoli ac o hyrwyddo ein tirwedd ysblennydd.\nBydd cabinet Cyngor Bwrdeistref Sirol Pen-y-bont ar Ogwr yn trafod ymestyn ei rôl fel lletywr Parc Rhanbarthol y Cymoedd tan fis Mehefin 2023\nMae’n dal yn amser paned yn y Pyrth Darganfod\nMae busnesau bwyd a diod wedi gorfod ymaddasu sawl gwaith eleni, ac nid yw'r cyfnod atal diweddaraf hwn yn eithriad.\nEr mwyn cydymffurfio â chyfyngiadau cyfnod atal Llywodraeth Cymru a gyhoeddwyd yr wythnos hon, ni fydd rhaglen Gwarcheidwaid Parc Rhanbarthol y Cymoedd yn cael ei chynnal rhwng dydd Gwener, y 23ain o Hydref a dydd Llun, y 9fed o Dachwedd\nAr ôl adolygu’r cyfyngiadau Covid-19 diweddaraf, dyma gadarnhau y bydd Cynllun Gwarcheidwaid Parc Rhanbarthol y Cymoedd yn parhau drwy’r rhanbarth, a hynny drwy gytundeb â rheolwyr y safleoedd\nParc Rhanbarthol y Cymoedd yn rhoi hwb i gymunedau a busnesau lleol\nMae gwefan newydd ac ymgyrch ar gyfryngau cymdeithasol wedi’u lansio er mwyn hyrwyddo’r Cymoedd fel Parc Rhanbarthol. Yn dilyn llawer o waith ymgysylltu â chymunedau, dan arweiniad y Tasglu ar gyfer Cymoedd y De


Swayne Johnson Praised by Welsh Government for Participation in Jobs Growth Wales - Swayne Johnson\nHome » Swayne Johnson Praised by Welsh Government for Participation in Jobs Growth Wales\nSwayne Johnson Praised by Welsh Government for Participation in Jobs Growth Wales\nRydym ni, Cyfreithwyr Swayne Johnson yng Ngogledd Cymru a Tattenhall ger Caer, yn falch iawn o adrodd ein bod wedi cael eu canmol gan Lywodraeth Cymru ar gyfer ein rhan yn y Rhaglen Twf Swyddi Cymru .\nSefydlwyd y Rhaglen Twf Swyddi Cymru gan Lywodraeth Cymru i fynd i’r afael â’r broblem diweithdra ymhlith pobl ifanc yng Nghymru . Roedd pobl ifanc yn un o’r grwpiau a oedd yn dioddef fwyaf gan y dirwasgiad ariannol ac yn cynnwys y nifer fwyaf o’r rhai sy’n ei chael hi’n anodd cael hyd i gyflogaeth .\nEr mwyn mynd ati i fynd i’r afael â’r mater hwn lansiodd Llywodraeth Cymru yr Rhaglen Twf Swyddi Cymru i helpu busnesau i gyflogi pobl ifanc sy’n arwain at swyddi cynaliadwy .\nRydym yn falch o ddweud bod Cyfreithwyr Swayne Johnson wedi croesawu’r Cynllun Twf Swyddi Cymru newydd, a gwnaeth ein rhan er mwyn helpu pobl ifanc i gael gwaith yn ein cwmni. Yr ydym wedi credu erioed ei bod yn hanfodol buddsoddi mewn pobl ifanc a’u hyfforddiant gan eu bod nhw yw’r dyfodol y gweithlu .\nEr bod Rhaglen Twf Swyddi Cymru newydd ond ddathlu ei ail-benblwydd, mae’r canlyniadau yn hynod o gadarnhaol ac rydym mor falch bod cyfranogiad ein cwmni wedi bod yn rhan o hynny ac wedi gwneud gwahaniaeth i fywydau a gyrfaoedd pobl ifanc.\nRydym wrth ein bodd i dderbyn y llythyr llongyfarch gan y Dirprwy Weinidog dros Sgiliau a Thechnoleg i ganmol ein cyfranogiad yn y cynllun ac yn gadael i ni wybod fod busnesau fel Swayne Johnson wedi cael effaith gwych ar gyflogaeth genedlaethol o bobl ifanc .\n” Rwy’n ysgrifennu atoch i fynegi fy niolchgarwch am eich cefnogaeth ac ymrwymiad ar y Rhaglen Twf Swyddi Cymru .\nTwf Swyddi Cymru , a gefnogir gan Gronfa Gymdeithasol Ewrop , yw rhaglen cyflogaeth ieuenctid blaenllaw Llywodraeth Cymru i gefnogi pobl ifanc ddi-waith i gael gwaith . Yn ddiweddar, mae’r rhaglen wedi cyrraedd ei ail ben-blwydd ac mae wedi rhagori ar ei dargedau , gan gyflawni lefelau rhyfeddol o lwyddiant.\nMae’r rhaglen wedi creu ymhell dros 12,000 o gyfleoedd swyddi ychwanegol a chwmnïau defnyddio’r cynllun wedi cyflogi dros 10,500 o bobl ifanc . I nodi’r cyflawniad hwn , roeddwn am gymryd y cyfle hwn i ysgrifennu atoch i ddiolch i chi am y rhain yn helpu i greu cyfleoedd gwaith gwych ar gyfer ein pobl ifanc ddi-waith . Mae’r rhaglen yn dwyn ffrwyth enfawr i bawb dan sylw yn glir ac rwy’n wirioneddol falch o’r cynnydd a wnaed yn ei ddwy flynedd gyntaf .\nYr wyf falch fod y gwaith caled y bobl ifanc a’u cyflogwyr sydd wedi gwneud y rhaglen hon yn llwyddiant y mae. Dim ond yn y sector preifat o’r cynllun , yr elfen fwyaf o Dwf Swyddi Cymru , bu cyfradd llwyddiant o 81 % lle mae pobl ifanc ar ôl y 6 mis wedi sicrhau cyflogaeth gynaliadwy , prentisiaeth neu ddysgu pellach .\nNi ellid bod wedi cyflawni llwyddiant hwn os yw busnesau fel eich un chi o bob rhan o Gymru , mawr neu fach , nid oedd wedi croesawu’r rhaglen . Oherwydd ei lwyddiant Twf Swyddi Cymru wedi cael ei ymestyn am bedwaredd flwyddyn gyda £ 12,500,000 ychwanegol gan Lywodraeth Cymru , gan greu mwy na 4,000 o gyfleoedd am swyddi ychwanegol ar gyfer pobl ifanc ddi-waith .\nFelly, unwaith eto , diolch i chi am eich cefnogaeth wrth wneud y rhaglen yn gymaint o lwyddiant a byddwn yn gofyn eich bod yn rhannu eich profiadau a photensial y rhaglen Twf Swyddi\nYn gywir ,\nKen Skates AC / AM\nY Dirprwy Weinidog dros Sgiliau a Thechnoleg . ”\nDiolch i’r Dirprwy Weinidog dros Sgiliau a Thechnoleg am eich adborth cadarnhaol gan bawb yma yn Gyfreithwyr Swayne Johnson , roeddem yn falch o gymryd rhan yn y rhaglen arloesol i helpu pobl ifanc .\nNewyddion pellach - Thinking of moving in 2016? Buying or Selling your home with Swayne Johnson Solicitors »


(English) Bethan Harvey | Cynnal Cymru\nEin Gweinyddwraig Prosiectau a Digwyddiadau yw Bethan. Mae hi’n darparu cefnogaeth weinyddol drefniadol i’r tîm ar brosiectau ac ymgyrchoedd. Mae hi’n gyfrifol am achrediad Cyflog Byw yng Nghymru ac ysgol haf i fyfyrwyr rhyngwladol. Hefyd, mae hi’n cofnodi a darparu gwasanaethau ysgrifenyddol i gleientiaid, Cynnal Cymru a’r bwrdd.\nGraddiodd Bethan o Brifysgol Aberystwyth yn 2014 gyda gradd yn y Gymraeg. Ers hynny, mae hi wedi astudio am gymhwyster TAR gyda phrifysgol De Cymru a Seicoleg gyda’r Brifysgol Agored. Mae hi’n angerddol am gyfiawnder cymdeithasol a’r drydedd sector lle mae hi wedi magu profiad yn ei gwaith gyda dwy o’r fentrau iaith a Barnardos Cymru. Yn ogystal â’i gwaith gyda Chynnal, mae hi’n Diwtor Cysylltiol gyda Phrifysgol De Cymru ac mae hi’n dysgu Cymraeg i oedolion yn y gymuned. Yn ei hamser sbâr mae hi’n rhedeg, chwarae rygbi ac yn gwirfoddoli gyda Victim Support.


E-fwletin 18 Hydref 2020 | Cristnogaeth 21\nE-fwletin 18 Hydref 2020\n“Pwy a all gael digon o syllu ar ei ogoniant ef?” (Ecclesiasticus 42:25)\nDwi ‘di bod yn cerdded ar hyd heolydd a feidiroedd fy milltir sgwâr ers misoedd lawer erbyn hyn. Dwi’n hoff o gerdded ond pe bai rhywun wedi dweud wrtha i cyn y cau mawr y byddwn yn mwynhau cerdded mewn cylchoedd o fewn tafliad carreg i’r tŷ oherwydd cyfyngiadau COVID 19 byddwn wedi ei wfftio. Ond os am ymarfer corff ac awyr iach doedd ‘da fi ddim dewis.\nWeithiau mae cael eich gorfodi i newid yn beth da. Doedd dim hawl neidio yn y car a gyrru am filltiroedd lawer i’r traeth neu’r mynydd agosaf er mwyn cael mwynhau’r golygfeydd. Doedd dim modd stopio am ddisied mewn caffi ar y ffordd adref. Boed law neu hindda byddwn yn camu o’r tŷ a gydag amser fe ddes i fwynhau’r arlwy rhyfeddol oedd i’w weld ym môn y cloddiau.\nFe sylwais ar hen furddun oedd wedi ei gwato gan ddinad ac iorwg, fe ddes i werthfawrogi crefftwaith y gwerinwyr a gododd y cloddiau cywrain ac fe ddechreuais oedi a syllu ar risgl hen dderwen ger croes Geltaidd ar ben feidr fferm gyfagos. Sylwais fod pistyll yn codi nid nepell o’r tŷ pan oedd hi’n bwrw glaw’n drwm. Yn olaf, fe ddechreuais ddysgu enwau rhai o’r blodau a’r creaduriaid des i ar eu traws – Sawdl y Fuwch, Garlleg yr Arth, Llysiau’r Drindod, Llygad Llo Mawr, Llin y Tylwyth Teg, Boneddiges y Wig, Glöyn Trilliw Bach a Brith y Coed.\nBu rhaid newid y drefn ar ddydd Sul. Dim cwrdd am 10.30 ‘pronto’. Dim ishte’n y sedd arferol, gweddi, codi, emyn, ishte, gweddi, codi, emyn, darlleniad, casgliad, codi, emyn, pregeth, codi, emyn, gweddi, getre! Da’th hi’n drefn newydd ar y Sul. Codi’n weddol, boed law neu hindda a mas am dro ‘da’ r ci, gan wledda ar arlwy rhyfeddol Duw ym môn y clawdd. Cyrraedd getre, matryd os oedd y dillad yn stegetsh, dished o de. Yna, ishte lawr a mwynhau oedfa neu gyfraniad dros y we neu ar y teledu.\nWedi fy ysgogi gan ambell i gyflwyniad gallwn droi at fy Meibl a darllen ymhellach gan ddilyn trywydd y cyfraniadau lu oedd yn cyrraedd y ‘rwm ffrynt’ o bob rhan o Gymru. Roedd cynifer o negeseuon arbennig ac amrywiol – fel y blodau a’r pili pala ym môn y clawdd – gan aelodau o deulu’r ffydd. Roedd yn chwa o awyr iach o wybod bod cynifer am rannu o’u ffydd a’u profiad a thrwy hynny fy nghysuro a’m herio.\nO fedru rhannu neges y Gwaredwr gyda chyd Gristnogion Cymru benbaladr codwyd fy ysbryd a bu’n fodd i fy nghynorthwyo i gadw persbectif, cadw’r ofnau draw a lleddfu’r gofid am deulu a gwaith. Dyna beth yw hanfod ffydd – cynnig gobaith am y presennol a’r dyfodol, cynnig cynhaliaeth a phwrpas pan all pethau bod yn ddiflas a rhyfeddu a chanmol pan ma’ popeth yn iawn. Yn ystod y ‘clo mawr’ fe wnaeth Duw fy nghynorthwyo i ryfeddu ar Ei greadigaeth trwy fy arwain ar hyd heolydd a feidiroedd fy milltir sgwâr a chynigiodd gyfle i fi gael rhannu o’i air anhygoel o gludwch fy nghartref.\nYn ddiweddar, fe ail ddechreuodd gwasanaethau’r capel. Rhyfedd o deimlad oedd cerdded nôl drwy’r drysau mawr i horest o adeilad Fictorianaidd. Roedd pawb ar wasgar ac yn syllu ar ei gilydd o bellter. Braf oedd cael cwrdd â chydnabod a chael gwrando ar y Gair, ond mae fy Sul wedi newid. Mae’n rhyfedd fel mae Duw yn gweithio. Wedi dychwelyd o’r oedfa, er gwaetha’r glaw a’r gwynt, rhaid oedd mynd am dro.\nCofnodwyd hwn yn E-Fwletin, Uncategorized ar Hydref 18, 2020 gan Golygydd.\n← E-fwletin 11 Hydref 2020 Adeiladu’n well – adferiad gwyrdd i Gymru →


> Tymor 1999\nDarganfuwyd tair claddedigaeth yn llenwad uchaf y ffos hon, yn union i'r gogledd o'r claddedigaethau a ddarganfuwyd ym 1998. Yr oedd un plentyn/person ifanc a dau oedolyn wedi eu claddu heb ofal na seremoni. Fel yn achos claddedigaethau 1998, yr oeddent yn gorwedd yn fras mewn cyfeiriad gogledd-de/de-gogledd yn hytrach na dwyrain-gorllewin. Cafwyd y plentyn/person ifanc yn llenwad uchaf y ffos, yn gorwedd a'i ben tua'r de a'i draed tua'r gogledd. Yr oedd oedolyn wedi ei daflu yn union ar ben ei gorff, y tro yma gyda'r pen tua'r gogledd. A barnu oddi wrth safle anarferol y breichiau, mae'n bosibl bod arddyrnau'r o


Golygyddol – Cristion a Ffeminydd? | Cristnogaeth 21\nGolygyddol – Cristion a Ffeminydd?\nCristion a ffeminydd?\nYn un o lawer golygfa arswydus yn The Handmaid’s Tale, addasiad o nofel amharadwysaidd Margaret Attwood ar y teledu, mae’r Commander yn gorfod ceisio cenhedlu plentyn ar yr arwres Ofred a hithau’n gorwedd yn offrwm iddo rhwng coesau ei wraig ddiffrwyth. Dim syndod iddo fethu cyflawni’r dasg. Methu gwylio mwy o’r rhaglen fydda innau gan nad ffantasi yn unig sydd yn y nofel ond enghreifftiau o orthrwm a chasineb at wragedd. Mae’r gyfres yn lliwio thema’r nofel yng ngoleuni digwyddiadau cyfoes, ac nid yn unig yn yr Unol Daleithiau.\nMae Arkansas newydd ddeddfu na chaiff unrhyw wraig erthylu plentyn. Dim byth – boed y plentyn yn ganlyniad llosgach neu drais, neu’n dioddef o ryw glefyd marwol, neu os yw meddygaeth yn dangos ei fod wedi marw eisoes yn y groth neu heb ymennydd iddo fedru byw mwy nag ychydig ddyddiau. Yn y nofel (ac mewn llawer o wledydd yn y byd) nid oes angen gofyn i wraig neu ferch ifanc am ei chydsyniad. Mae hi yno i gael ei rheoli gan wrywod. Yn San Salvador y mae merch ifanc a dreisiwyd ac a gamesgorodd wedi cael ei charcharu am 30 mlynedd. Enghraifft enbyd arall o feio’r un sy wedi cael cam.\nMae’r nofel newydd Pantywennol gan Ruth Richards yn trin thema rhwystredigaeth gwragedd hefyd. Mae’r arwres yn cymryd at rwygo dillad fel yr unig ffordd o fynegi ei dicter. Mewn nofel newydd Saesneg gan Naomi Alderman, The Power, awn i fyd lle y mae gwragedd wedi ennill y dydd drwy ennill y grym i ladd dynion heb rwystr. Gweledigaeth lawn mor amharadwysaidd ag un Margaret Atwood! Ond mae’n dangos bod patriarchaeth yn y bôn yn dibynnu ar gryfder corfforol i reoli a thra-arglwyddiaethu, ac mae meddu pŵer yn warant i wrywod crefyddol ddefnyddio crefydd i roi sêl bendith ‘Duw’ ar drefniadau patriarchaidd. Mae gwrthod cydnabod yr elfen batriarchaidd yn yr Hen Destament a’r Newydd yn ddallineb bwriadol.\nBeth felly am Gristnogaeth y 21 ganrif ?\nBu cyfnod yn y dyddiau cynnar pan oedd y gymuned o wŷr a gwragedd o gwmpas Iesu o Nasareth yn creu perthynas newydd rhwng gwŷr a gwragedd – a doedd hynny ddim yn hawdd. O ymchwilio i hanes yr eglwys fore, ymddengys i’r gwragedd hynny, ac yn arbennig Mair Magdalen, Mair a Martha ym Methesda a gwragedd fel Phoebe, Lydia a Deborah, chwarae rhan bwysig yn yr eglwys fore. Roedd y bywyd newydd a ddaeth trwy ddilyn Iesu yn beth cyffrous a chreadigol a newydd – ond yn hynod beryglus yn niwylliannau patriarchaidd Iddewiaeth, a byd Groeg a Rhufain. Buan iawn y mae’r Testament Newydd yn dechrau talu sylw i beth fydd pobl eraill yn ei feddwl am wragedd rhydd ac anghonfensiynnol.\nEleni mae tipyn o sôn wedi bod am Martin Luther – ond yr oedd yntau hefyd yn gynnyrch ei ddiwylliant patriarchaidd yn ogystal â’i ddiwinyddiaeth eglwysig. Wnaeth y Diwygiad Protestannaidd fawr ddim o blaid gwragedd. Roedd rheolaeth gwrywod yn amhosibl ei herio a thestunau ‘sanctaidd’ yn gwahardd meddwl pellach ar y pwnc. Pa syndod fod cynifer o wragedd wedi mewnoli’r rhagdybiaethau hyn i gyd a derbyn gwaharddiadau am mai ‘dim ond merch wyt ti’ neu ‘dyw merched ddim yn gallu/cael gwneud hynna’.\nMae’r un broses yn dal i reoli rhai carfanau Cristnogol yn ein dyddiau ni. Mae newidiadau pwysig yn digwydd yn eithriadol o gyflym yn ein cymdeithas a hen ragfarnau a diffyg dealltwriaeth wrth i’r gymuned LBTQ fynnu ei hawliau a herio anghyfiawnder a gwawd. Ond mae grŵp o lythyrenolwyr Cristnogol wedi mynegi gofid am y rhai sy’n mynd trwy’r broses o newid categori eu rhywedd am ei fod, yn eu tyb hwy, ‘yn wrthryfel yn erbyn Duw’. Sut? Mae’r Beibl yn dweud bod Duw wedi creu’r ddynoliaeth yn wryw ac yn fenyw. A dyna ddigon i osgoi gwrando ar brofiadau real pobl go iawn. Honnir nad yw ‘Duw’ yn gwneud camsyniadau.\nMae defnyddio’r ysgrythurau fel esgus am wrthod gwrando ar brofiadau pobl mewn enbydrwydd corff ac enaid yn beth llwfr ac anonest, yn ogystal â bod yn dwp. Dyma fersiwn cyfoes o gredu bod y byd yn wastad pan yw pawb yn gwybod ei fod yn grwn. Pan fydd ffug-dduwioldeb yn cael ei ddefnyddio i bastynu pobl am fod fel ag y maen nhw, does dim syndod bod pobl yn troi eu cefnau ar grefydd. ‘Mae’r eglwys wedi brifo cymaint o bobl,’ medd Jean Vanier, ‘ond beth sy’n cyfrif yw medru cynnyddu mewn tosturi’.\nCawn garfan sylweddol o seciwlariaid sy’n casáu unrhyw grefydd, a Christnogaeth yn arbennig am mai Cristnogaeth sydd wedi’u brifo. Mae Islamoffobia yn ymborthi ar y ffordd y mae patriarchaeth yn y grefydd honno yn gorthrymu gwragedd. Unrhyw esgus. Ac mae’n gyfrifoldeb ar gredinwyr Cristnogol ac Islamaidd i wynebu patriarchaeth sy’n gwrthod dehongli ysgrythurau mewn ffordd sy’n ein galluogi i dyfu mewn tosturi.\nFlynyddoedd yn ôl bûm yn dadlau am ffeministiaeth gyda gwraig ifanc ddeallus ac annwyl iawn, yr oedd ei diwinyddiaeth yn dra cheidwadol. Meddai hi, ‘Nid mater o ddwyn Crist dan feirniadaeth ffeministaidd yw hi, ond rhoi ffeministiaeth dan feirniadaeth Crist.’ ‘Siŵr iawn,’ meddwn i! ‘A beth am roi patriarchaeth hefyd dan farn Crist?’\nPan ddaeth criw o ddynion â gwraig a ddaliwyd mewn godineb i’w barnu gan Iesu, fe droes ef yr achlysur i ddatguddio eu rhagrith hwy. Pan oeddwn i’n blentyn doeddwn i ddim yn deall i ble roedd y partner yn y godineb wedi diflannu!\nDim ond trwy edifeirwch a gweithredu’n wahanol y gallwn fynd ymlaen gan sylweddoli bod y gyfundrefn o dra-arglwyddiaethu sy’n creu rhyfel a gorthrwm ar wŷr a gwragedd yn llygru bywyd y ddynoliaeth gyfan a bod gorthrymu gwragedd a’u trin fel plant yn rhan o broblem fwy. Rhyfel a gorthrwm, anghyfartaledd a phatriarchaeth, gwanc am fwy a mwy a mwy … Anodd gollwng gafael ar bŵer, ac anos fyth gwrthsefyll y demtasiwn i feddwl y byddai troi’r drol yn datrys y broblem.\nOnd mae doniolwch yn hyn hefyd, oherwydd mae profiadau gwŷr a gwragedd yn fiolegol wahanol, ac o ganlyniad yn seicolegol, yn emosiynol, a hyd yn oed yn ysbrydol wahanol. Mae gan un o genhedloedd cynhenid America stori berthnasol am y broblem. Fe benderfynodd y gwrywod rywdro eu bod nhw wedi cael llond bol ar y gwragedd – roedden nhw’n gwneud llanast o bethau ac yn rhoi pwysau arnyn nhw i ofalu am y plant ac ati. Penderfynwyd symud i fyw i ynys lle na fyddai gwragedd yn cael dod o gwbl. Dim ond y bechgyn. Gall y gwragedd sefyll ar ôl. Roedd y gwragedd yn reit fodlon am gyfnod. Aeth bywyd ymlaen yn reit dwt heb i’r dynion fod yn ymyrryd yn barhaus a chogio mai nhw oedd bwysica. Ond ar ôl ychydig flynyddoedd dyma’r dynion yn dechrau diflasu. Roedd bywyd braidd yn undonog; doedd y bwyd ddim cystal yn un peth. A dyma’r gwragedd yn sylweddoli eu bod nhw’n dechrau chwennych babanod ac roedd peth o’r gwaith llwytho a chario yn cymryd mwy o amser heb y dynion i helpu. Ac fe gynyddodd yr amheuaeth a oedden nhw wedi gwneud y peth iawn.\nOs cofiaf yn iawn, y foeswers oedd bod y dynion wedi dychwelyd i fyw gyda’r gwragedd yn fwy amyneddgar, yn fwy goddefgar a gwerthfawrogol nag erioed o’r blaen. A oedd hi’n baradwys – dwn i ddim! Dechrau gweddol fyddai cael gwared ar drais yn y cartref, ac ar faldod ‘merchetaidd’.\n← James Alison ym Mhenarlâg Cynhadledd – ‘Argyfwng Hunaniaeth a Chred?’ →


Help â’r wefan\nCyfraith a preifatrwydd\nChwilio am leoliad ym Mhrydain Fawr Nodwch unrhyw enw lle yng Nghymru, Lloegr neu’r Alban, ar wahân i enwau siroedd, yn y blwch isod. Os hoffech chwilio am god post neu gyfeirnod grid, defnyddiwch Get-a-Map.\nDewch i wybod am allweddau cyrchu a mesurau eraill rydym ni wedi’u rhoi ar waith i helpu defnyddwyr anabl i ddefnyddio’n gwefan.\nCadw ffeiliau delweddau (ffotograffau)\nI gadw ffeil delwedd i ffolder megis My Pictures:\nDe-gliciwch ar y ddelwedd.\nDewiswch Save target as... (Internet Explorer) neu Save image as... (Firefox/Netscape), ewch i’r ffolder lle rydych chi am ei storio a chliciwch ar Save pan ddangosir cynnwys y ffolder hwn.\nLlawer o bethau nad oeddech chi’n gwybod am ddaearyddiaeth Prydain Fawr!\nA i Y cynhwysfawr o dermau mapio’r Arolwg Ordnans.\nCyfeirnodau grid cenedlaethol\nSut i ddarllen a rhoi cyfeirnod grid.\nOs nad ydych chi’n gallu dod o hyd i’r wybodaeth gywir, cysylltwch â ni\nAtebion i ddeg o’ch prif gwestiynau\n1. Beth yw System Gwybodaeth Ddaearyddol (GIS) a sut mae’n defnyddio mapio digidol?\nMae System Gwybodaeth Ddaearyddol (GIS) yn cynnwys data a meddalwedd map digidol i'w harddangos, eu trin a’u cyfuno â gwybodaeth arall. Mae’r ffeiliau GIS yn dweud llawer mwy wrthoch chi.\n2. Sut ydw i’n rhoi cyfeirnod grid?\nRydym wedi paratoi cyflwyniad Macromedia Shockwave, sydd ar gael hefyd fel ffeil PDF sy’n dweud wrthych chi sut i wneud hyn.\n3. Sut ydw i’n prynu mapiau papur ar-lein?\nGallwch chi brynu amrywiaeth eang o fapiau a chynnyrch perthnasol yn ddibynadwy ac yn ddiogel, o’r siop ar y wefan hon.\n4. Ydw i’n cael copïo mapiau’r Arolwg Ordnans ar gyfer defnydd busnes?\nGan fod mapiau’r Arolwg Ordnans yn amodol ar Hawlfraint y Goron, bydd angen ichi dalu ffi trwydded bob blwyddyn. Fodd bynnag, rydym yn awyddus i sicrhau bod cymaint o bobl â phosib yn defnyddio ein mapiau, ac i’w gwneud yn haws ichi ddelio â ni. Am fwy o wybodaeth, gwelwch ein tudalennau Hawlfraint.\n5. Beth yw OS MasterMap®\nMap digidol swyddogol a manwl gywir o Brydain Fawr yw OS MasterMap, ac mae’n gysyniad hollol arloesol – system gyfeirio gyflawn ar gyfer data daearyddol Prydain.\n6. Ble galla’ i gael hen fapiau?\nRydym yn gweithredu gwasanaeth ymholiadau mapio hanesyddol a fydd yn eich helpu i ddod o hyd i’r map cywir o’n harchif o dros 1.5 miliwn o fapiau yn dyddio o ganol y 1800au hyd 1995, ac yn cwmpasu Cymru, yr Alban a Lloegr.\n7. Ble galla’ i ddod i wybod mwy am y System leoli fyd-eang (GPS)?\nRydym yn gweithredu gwefan ar ran Rhwydwaith Cenedlaethol GPS, lle gallwch chi ddod i wybod mwy amdano, a lawrlwytho data GPS amser real yn rhad ac am ddim, os ydych chi’n cofrestru.\n8. Ble mae’r stociwr agosaf ata’ i?\nDefnyddiwch ein lleolydd ar-lein i ddod o hyd i'r stociwr agosaf i'ch tref neu’ch pentref chi.\n9. Ble galla’ i brynu awyrluniau?\nMae awyrluniau ar gael o siopau Mapping and Data Centres\n10. Ydych chi’n cynnig rhestr o symbolau map?\nMae rhestr o symbolau a ddefnyddir ar fapiau Landranger a mapiau Explorer ar gael ar ein tudalen Deall Mapio.


Cofnodion tywydd yn hedfan i mewn!Postiwyd gan Danielle Cowell ar 16 Tachwedd 2012(Cliciwch i fwyhau)\nLyfryn origami bach\nWiw! Dyna ddechrau gwych i gofnodi tywydd eleni. Mae pedwar deg chwech o ysgolion wedi danfon cofnodion i mewn ac mae mwy yn dod fel yr wyf deipio! Cafodd y prosiect ei grybwyll hefyd yn y South Wales Echo a'r Oxford Times.\nWiw! Dyna ddechrau gwych i gofnodi tywydd eleni. Mae pedwar deg chwech o ysgolion wedi danfon cofnodion i mewn ac mae mwy yn dod fel yr wyf deipio! Cafodd y prosiect ei grybwyll hefyd yn y South Wales Echo a'r Oxford Times\nOs ydych chi erioed wedi meddwl beth yw eich bylbiau yn wneud unwaith mae wedi’i phlannu, beth am wneud y llyfryn origami bach hwn! Bywyd cudd y bwlb gan Athro'r Ardd. (Fersiwn lliw) (Fersiwn llenwi'r bylchau) (Sut i wneud)\nMae llawer ohonoch wedi anfon sylwadau a chwestiynau - gwelwch fy atebion isod:\nDatrys dirgelion, archwilio coed a defnyddio'ch ffon symudol - beth sydd gan hyn i'w wneud a rhifedd?Postiwyd gan Ciara Charnley ar 16 Hydref 2012(Cliciwch i fwyhau)\nYmchwilio i'r gwahanol ffyrdd o fesur taldra coed.\nMae'n iawn i chi ddefnyddio'ch ffôn yn y sgwrs hon!


Dysgu Cymraeg yn yr ardd gwers 2: Hau Hadau – Adam Yn Yr Ardd\nDysgu Cymraeg yn yr ardd gwers 2: Hau Hadau\n14 Mawrth 2021 14 Mawrth 2021\nYn y fideo yr wythnos hon rwy’n rhannu ychydig o gyngor ar sut i fynd ati i hau hadau Miri Mari. Rwy’n cyflwyno terminoleg garddio ar gyfer hau hadau fel ‘hau, hadau, egino, eginblanhigion’ a llawer mwy.\nOs ydych chi’n adnabod unigolion sydd ar ben eu digon yn yr ardd ac yn awyddus i ddysgu’r Gymraeg a fyddech cystal â dwyn y fideo hwn i’w sylw?\nDewch nôl wythnos nesaf lle y byddwn yn dysgu holl enwau llysiau’r ardd. Cofiwch danysgrifio i’m Sianel Youtube.


RHOS Y GARGOED A RHOS MARCHNANT\nCYFEIRNOD GRID: SN 763684\nARWYNEBEDD MEWN HECTARAU: 364.7\nYn y Cyfnod Canoloesol roedd yr ardal hon yn rhan o Faenor Mefenydd a oedd yn eiddo i Abaty Ystrad Fflur. Pan ddiddymwyd yr abaty rhoddwyd ei dir i Iarll Essex, a phrynwyd y rhan fwyaf o’r tir hwnnw gan ystad Trawscoed ym 1630, gan gynnwys tiroedd gerllaw’r ardal hon. Mae hanes diweddarach yr ardal hon yn ansicr, er ei bod yn debyg i’w chymeriad ucheldirol agored sicrhau yr ystyrid mai tir y Goron ydoedd. Daeth i sylw ystad Trawscoed ar ddechrau’r 19eg ganrif pan fu cynlluniau i amgáu’r ardal hon trwy Ddeddf Seneddol, a gwnaed arolwg i hwyluso hynny ym 1815 (LlGC Trawscoed 347), ond ni roddwyd unrhyw ddyfarniad. Dengys arolwg 1815 fod yr ardal hon yn un gwbl agored bron. Dengys mapiau ystad eraill yn dyddio o ddiwedd y 18fed ganrif a dechrau’r 19eg ganrif (LlGC Cyf 2, 4: LlGC Cyf 45, 72) sefyllfa debyg, a map degwm 1844 hefyd (Map Degwm a Rhaniad Gwnnws). Yn ail hanner y 19eg ganrif rhannwyd yr ardal yn gaeau mawr iawn. Sefydlwyd nifer o aneddiadau sgwatwyr tebygol hefyd. Erbyn hyn mae’r caeau wedi’u gadael, a nifer o’r aneddiadau hefyd. Nid yw’n sicr pryd y rhoddwyd y gorau i’w defnyddio. Yn y 1960au sefydlwyd planhigfa o goedwigoedd.\nCeir sôn yn gyntaf am weithgarwch cloddio am fetel yma yng nghanol y 18fed ganrif, ond nid ymddengys ei fod yn arbennig o lwyddiannus, yn bennaf oherwydd natur anghysbell yr ardal (Bick 1974, 34).\nMae hon yn ardal ffiniol ucheldirol a leolir rhwng 300 a 470m o uchder. Mae’r ardal hon wedi’i hisrannu’n gyfres o gaeau mawr yn y gorffennol, ond erbyn hyn mae’r caeau hyn at ei gilydd yn ddiangen ac yn ei hanfod ardal o dir agored ydyw bellach. Mae’r hen ffiniau yn cynnwys cloddiau. Nid oes unrhyw wrychoedd ar y cloddiau hyn bellach ac mae ffensys gwifren yn darparu ffiniau cadw stoc. Mae darnau mawr o’r ardal hon wedi’u gorchuddio â choedwigoedd a blannwyd. Ceir rhai aneddiadau yn cynnwys anheddau wedi’u hadeiladu o garreg, gan gynnwys o leiaf ddau dþ anghyfannedd. Tir pori garw iawn yw’r prif ddefnydd a wneir o’r tir a cheir rhostir â phocedi o dir mawnaidd. Ym 1988, cymynwyd planhigfeydd mawr o goed coniffer yn eu crynswth. Nid oes olion gweithgarwch cloddio am fetel sylweddol yn yr ardal hon ond maent yn cynnwys tomenni ysbwriel a ffrydiau.\nAr wahân i olion y diwydiant cloddio metel a’r aneddiadau anghyfannedd yn dyddio o’r 19eg ganrif a’r 20fed ganrif y cyfeiriwyd atynt uchod, mae’r archeoleg a gofnodwyd yn cynnwys dau grug crwn amheus yn dyddio o’r Oes Efydd.\nNid yw ffiniau’r ardal hon yn arbennig o glir. I’r dwyrain ceir rhostir uwch sy’n agored ar y cyfan. I’r gorllewin mae’r dirwedd yn debyg mewn llawer o nodweddion i’r ardal hon. Dim ond i’r de y mae ffin bendant rhwng yr ardal hon a’r ardal sy’n ffinio â hi, a nodweddir gan gaeau bach o dir pori wedi’i wella o fewn llethrau isaf neu is y dyffryn.


Diwrnod Ieithoedd Ewrop\nDathlir Diwrnod Ieithoedd Ewrop bob blwyddyn ar Fedi’r 26ain. Bellach yn ei ail flwyddyn ar bymtheg, dathlwyd Diwrnod Ieithoedd Ewrop gyntaf yn swyddogol yn 2002 yn dilyn Blwyddyn Ieithoedd Ewrop yn 2001. Trefnir y diwrnod ar y cyd rhwng yr Undeb Ewropeaidd a Chyngor Ewrop.\nMae Ewrop yn ffodus i fwynhau amrywiaeth gyfoethog o ieithoedd a diwylliannau gyda 200 iaith Ewropeaidd, 24 iaith UE swyddogol, ac, fe amcangyfrifir, tua 60 o ieithoedd rhanbarthol neu leiafrifol. Nid yw’r ffigurau hyn yn cynnwys ieithoedd a siaredir gan bobl o fannau eraill yn y byd a allai fod wedi mudo i fyw yn yr Undeb Ewropeaidd, sydd yn cyfoethogi’r amrywiaeth gyfoethog a siaredir fwy fyth.\nPwrpas Diwrnod Ieithoedd Ewrop yw dathlu’r amrywedd diwylliannol ac ieithyddol yn Ewrop ac i hybu dysgu ieithoedd.\nMae amcanion Diwrnod Ieithoedd Ewrop yn cynnwys:\nDathlu amrywedd ieithoedd a diwylliannau yn Ewrop.\nAnnog dysgu ieithoedd ar unrhyw oed.\nHybu dealltwriaeth rhyng-ddiwylliannol.\nAmrywio’r amrediad o ieithoedd a ddysgir.\nDathlir Diwrnod Ieithoedd Ewrop yn Ewrop drwyddo draw drwy gyfrwng digwyddiadau megis dosbarthiadau iaith i bob oed a gallu, cynadleddau, cyfnewidiadau diwylliannol, gweithgareddau i blant ac eitemau teledu a newyddion arbennig.\nGallwch fynd at yr adnoddau a dod i wybod mwy am y ffyrdd y gallwch fod ynglyn â hyn ar https://edl.ecml.at/


Canolfan Newyddion - Dosbarth 2009\n04 Gorffennaf 2009\nBydd seremonïau graddio Caerdydd yn cael eu darlledu’n fyw i’r ddinas am y tro cyntaf eleni mewn menter unigryw ar y cyd â BBC Cymru Wales.\nBydd aelodau’r cyhoedd yn ogystal â chyfeillion a theuluoedd graddedigion yn gallu gwylio cynulleidfaoedd graddio 2009 wrth iddynt ddigwydd, diolch i’r ddarpariaeth ar Sgrin Fawr y BBC yn yr Aes yng Nghaerdydd.\nBydd wedi’i lleoli y tu allan i Neuadd Dewi Sant - sef lleoliad y seremonïau graddio - a bydd y sgrin sgwâr 25m yn darlledu pob un o’r seremonïau’n fyw gan greu awyrgylch gwylio arbennig yng nghanol y ddinas.\nYn ogystal â gwylio dosbarth 2009 yn graddio, bydd gwylwyr yn gallu gweld cymrodoriaethau er anrhydedd yn cael eu cyflwyno, a roddir gan y Brifysgol i unigolion sydd wedi ennill bri rhyngwladol yn eu meysydd.\nHefyd bydd y seremonïau’n cael eu darlledu’n fyw ar wefan y Brifysgol fel y bydd cyfeillion a theuluoedd graddedigion ledled y byd yn gallu gwylio.\nMae Sgrin Fawr y BBC yn un o nifer o sgriniau a leolir mewn dinasoedd ledled y DU. Mae pob Sgrin Fawr wedi’i haddasu i adlewyrchu bywyd yn y gymuned honno. Maent yn rhan o syniad gan y cyfryngau i ddarlledu gwasanaeth cyhoeddus penigamp ac, yn y pen draw, byddant yn cael eu defnyddio i ddarlledu Gêmau Olympaidd Llundain 2012.